30ή ΔΗΜΟΣΙΟΝΟΜΙΚΗ ΕΚΘΕΣΗ για ΤΟ ΕΥΡΩΠΑΪΚΟ ΓΕΩΡΓΙΚΟ ΤΑΜΕΙΟ ΠΡΟΣΑΝΑΤΟΛΙΣΜΟΥ ΚΑΙ ΕΓΓΥΗΣΕΩΝ ΕΓΤΠΕ, ΤΜΗΜΑ ΕΓΓΥΗΣΕΩΝ - ΟΙΚΟΝΟΜΙΚΟ ΕΤΟΣ 2000 -

ΠΙΝΑΚΑΣ ΠΕΡΙΕΧΟΜΕΝΩΝ

1. Διαδικασία του προϋπολογισμού

1.1. Συμφωνία της συνόδου κορυφής του Βερολίνου και δημοσιονομική πειθαρχία

1.2. Το προσχέδιο του προϋπολογισμού

1.3. Η διαδικασία διαβούλευσης - το σχέδιο προϋπολογισμού - η 1η ανάγνωση από το Κοινοβούλιο

1.4 Η διορθωτική επιστολή αριθ. 4/2000

1.5. Ο προϋπολογισμός

2. Tαμειακή κατάσταση και διαχείριση των πιστώσεων

A. Η ΔΙΑΧΕΙΡΙΣΗ ΤΩΝ ΠΙΣΤΩΣΕΩΝ

2.1. Οι πιστώσεις του αρχικού προϋπολογισμού του 2000

2.2. Οι πιστώσεις των διορθωτικών και συμπληρωματικών προϋπολογισμών

2.3. Μεταφορές πιστώσεων στο εσωτερικό του ΕΓΤΠΕ-Τμήμα Εγγυήσεων

2.4. Μεταφορές από ή προς το νομισματικό αποθεματικό

2.5. Οι διαθέσιμες πιστώσεις για το οικονομικό έτος 2000

2.6. Η χρησιμοποίηση των διαθέσιμων πιστώσεων για το οικονομικό έτος 2000

2.6.1. Πράξεις σχετικά με τον προϋπολογισμό

2.6.2. Πιστώσεις αυτοδικαίως μεταφερόμενες

2.6.3. Πιστώσεις μη αυτομάτως μεταφερόμενες

2.7. Οι αυτοδικαίως μεταφερόμενες πιστώσεις από το οικονομικό έτος 1999

2.8. Πιστώσεις που αφορούν τις μη αυτόματες μεταφορές από το οικονομικό έτος 1999

B. ΤΟ ΚΑΘΕΣΤΩΣ ΤΩΝ ΠΡΟΚΑΤΑΒΟΛΩΝ ΚΑΙ ΟΙ ΑΜΕΣΕΣ ΠΛΗΡΩΜΕΣ

2.9. Οι προκαταβολές στα κράτη μέλη

2.9.1. Το σύστημα των μηνιαίων προκαταβολών έναντι του καταλογισμού των δαπανών

2.9.2. Οι αποφάσεις προκαταβολών που ελήφθησαν για το οικονομικό έτος 2000

2.9.3. Μείωση και αναστολή των προκαταβολών

2.10. Οι άμεσες πληρωμές

3. Aνάλυση της εκτέλεσης του προϋπολογισμού

A. ΓΕΝΙΚΑ

3.1. Η εκτέλεση του προϋπολογισμού

3.2. Ο αντίκτυπος της εξέλιξης της ισοτιμίας ευρώ/δολαρίου

3.3. Οι διπλές τιμές μετατροπής

3.4. Η απόφαση για τις τιμές

3.5. Οι γεωργονομισματικές αποφάσεις

B. ANAΛΥΣΗ ΤΗΣ ΧΡΗΜΑΤΟΔΟΤΗΣΗΣ ΤΩΝ ΑΓΟΡΩΝ

3.6. Πρόγραμμα δράσης 2000

3.6.1. Φυτικά προϊόντα

3.6.2. Ζωικά προϊόντα

3.7. Κατανομή των δαπανών κατά κεφάλαιο

3.7.1. Φυτικά προϊόντα

3.7.2. Ζωικά προϊόντα

3.7.3. Συναφή μέτρα

3.8. Κατανομή των δαπανών με βάση τον οικονομικό χαρακτήρα τους

3.8.1. Επιστροφές

3.8.2. ´Αμεσες ενισχύσεις

3.8.3. Αποθεματοποίηση

3.8.4. Αποσύρσεις και εξομοιούμενες προς αυτές ενέργειες

3.8.5. Άλλες παρεμβάσεις

Γ ΕΙΔΙΚΕΣ ΧΡΗΜΑΤΟΔΟΤΗΣΕΙΣ

3.9. Χορήγηση τροφίμων προερχόμενων από τα αποθέματα παρέμβασης στους απόρους της Κοινότητας

3.10. Επισιτιστική βοήθεια

3.11. Ανάπτυξη της υπαίθρου

3.12. Κτηνιατρικά και φυτοϋγειονομικά μέτρα

3.13. Αλιεία

3.14. Ενημερωτικές ενέργειες

4. Δραστηριότητες ελέγχου

4.1. Το ενοποιημένο σύστημα διαχείρισης και ελέγχου (ΕΣΔΕ)

4.2. Υπηρεσίες ελέγχου για το ελαιόλαδο

4.3. Συγχρηματοδότηση για την ενίσχυση των ελέγχων

5. Εκκαθάριση των λογαριασμών

5.1. Γενικά

5.2. Εκκαθάριση των λογαριασμών του οικονομικού έτους 1995

5.3. Εκκαθάριση των λογαριασμών στο πλαίσιο της νέας διαδικασίας εκκαθάρισης των λογαριασμών

5.4. Λογιστική εκκαθάριση του οικονομικού έτους 1999

5.5. Προσφυγές ενώπιον του Δικαστηρίου κατά των αποφάσεων εκκαθάρισης των λογαριασμών

6. Σχέσεις με το Ευρωπαϊκό Κοινοβούλιο / Ευρωπαϊκό Ελεγκτικό Συνέδριο

6.1. Σχέσεις με το Ευρωπαϊκό Κοινοβούλιο

6.2. Σχέσεις με το Ευρωπαϊκό Ελεγκτικό Συνέδριο

6.2.1. Η αποστολή του Ευρωπαϊκού Ελεγκτικού Συνεδρίου

6.2.2. Ετήσια έκθεση 1999

6.2.3. Ειδικές εκθέσεις του Ευρωπαϊκού Ελεγκτικού Συνεδρίου

7. Επιλογή των βασικών κανονιστικών ρυθμίσεων όσον αφορά το τμήμα «εγγυήσεων» του ΕΓΤΠΕ και την πορεία του - βασικοί κανόνες και τροποποιήσεις στο πλαίσιο του οικονομικού έτους 2000 ..42

7.1. Γενικά/σύστημα προκαταβολών

7.2. ´Ελεγχοι

7.3. Εκκαθάριση των λογαριασμών

7.4. Δημόσια αποθεματοποίηση

7.5. Γεωργονομισματικά μέτρα

ΣΥΝΟΨΗ ΤΩΝ ΠΑΡΑΡΤΗΜΑΤΩΝ

Τα παραρτήματα της 30ης δημοσιονομικής έκθεσης διατίθενται στη γαλλική γλώσσα σε χαρτί από τη ΓΔ AGRI ή στην ιστοσελίδα της ΓΔ AGRI.

30η ΔΗΜΟΣΙΟΝΟΜΙΚΗ ΕΚΘΕΣΗ

για το Ευρωπαϊκό Γεωργικό Ταμείο Προσανατολισμού και Εγγυήσεων ΕΓΤΠΕ τμήμα Εγγυήσεων - οικονομικό έτος 2000 -

ΠΙΝΑΚΑΣ 1

ΜΕΣΕΣ ΤΙΜΕΣ ΜΕΤΡΑΤΡΟΠΗΣ ΠΟΥ ΧΡΗΣΙΜΟΠΟΙΗΘΗΚΑΝ ΓΙΑ ΤΟ ΟΙΚΟΝΟΜΟΜΙΚΟ ΕΤΟΣ 2000

>ΘΕΣΗ ΠIΝΑΚΑ>

1. ΔΙΑΔΙΚΑΣΙΑ ΤΟΥ ΠΡΟΫΠΟΛΟΓΙΣΜΟΥ

1.1. Συμφωνία της συνόδου κορυφής του Βερολίνου και δημοσιονομική πειθαρχία

Η Σύνοδος Κορυφής του Βερολίνου (24 και 25 Μαρτίου 1999) ενέκρινε τις προτάσεις του Προγράμματος δράσης 2000. Επιπλέον, το 2000, εκδόθηκε ο κανονισμός για τη δημοσιονομική πειθαρχία και άρχισε να ισχύει την 1η Οκτωβρίου 2000.

Προς υπενθύμιση, στα συμπεράσματά της, η Σύνοδος Κορυφής του Βερολίνου διατήρησε την κατευθυντήρια γραμμή που πρότεινε η Επιτροπή (περιλαμβάνοντας στην εν λόγω κατευθυντήρια γραμμή τα μέτρα ανάπτυξης της υπαίθρου, τα κτηνιατρικά μέτρα, το προενταξιακό γεωργικό μέσο SAPARD και το διαθέσιμο ποσό για τις προσχωρήσεις όσον αφορά τη γεωργία) αλλά καθόρισε ανώτατα όρια δαπανών χαμηλότερα της κατευθυντήριας γραμμής.

Στην πράξη πρόκειται για δύο ετήσια υπο-όρια για την περίοδο 2000-2006, ένα για τις παραδοσιακές δαπάνες της αγοράς (υποτομέας 1α) και ένα για τις δαπάνες για την ανάπτυξη της υπαίθρου (υποτομέας 1β). Τα όρια αυτά καθορίστηκαν σε επίπεδο ισοδύναμο με την εκτίμηση των δαπανών που προκύπτουν από την έγκριση του Προγράμματος δράσης 2000. Αυτό σημαίνει ότι τα νέα ανώτατα όρια βρίσκονται στο επίπεδο των προβλέψιμων δαπανών, χωρίς περιθώριο για απρόβλεπτες καταστάσεις που ενδεχομένως ανακύψουν, όπως συνέβη συχνά στο παρελθόν. Το επίπεδο αυτών των ανώτατων ορίων αναγράφεται στον ακόλουθο πίνακα:

Δαπάνες 2000-2006 (σε εκατ. ευρώ, τιμές 1999) [1]

[1] Για τον υπολογισμό των ποσών με τις τρέχουσες τιμές, χρησιμοποιείται αποπληθωριστής 2%.

>ΘΕΣΗ ΠIΝΑΚΑ>

Μετά τα συμπεράσματα της συνόδου κορυφής του Βερολίνου, το Κοινοβούλιο και το Συμβούλιο:

- ενέκριναν νέα διοργανική συμφωνία σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού, τις δημοσιονομικές προοπτικές (τα ανώτατα όρια) και τη διαδικασία του προϋπολογισμού που περιλαμβάνει τα συμπεράσματα αυτά και προβλέπει τυπικά τη δυνατότητα για την Επιτροπή να υποβάλει το φθινόπωρο διορθωτική επιστολή στο προσχέδιο του προϋπολογισμού (ΠΠ) για το επόμενο έτος κατά τρόπο ώστε οι δημοσιονομικές προβλέψεις να λαμβάνουν υπόψη τις πλέον πρόσφατες εξελίξεις

- εξέδωσαν νέο κανονισμό σχετικά με τη δημοσιονομική πειθαρχία (κανονισμός (ΕΚ) αριθ. 2040/2000, ΕΕ L 244 της 29.9.2000, σ.27) που προβλέπει ιδίως ότι όλα τα νομοθετικά μέτρα που αποφασίζονται στο πλαίσιο της κοινής γεωργικής πολιτικής τηρούν τα υπο-όρια 1α και 1β που καθορίζονται στις δημοσιονομικές προοπτικές και ότι οι πιστώσεις εγγράφονται εντός αυτών των ανώτατων ορίων' ότι, προκειμένου να διασφαλιστεί η τήρηση των ποσών του υποτομέα 1α (παραδοσιακές δαπάνες του ΕΓΤΠΕ-τμήμα Εγγυήσεων), το Συμβούλιο μπορεί να αποφασίσει να αναπροσαρμόσει το επίπεδο των μέτρων στήριξης που εφαρμόζονται από την αρχή της επόμενης περιόδου εμπορίας σε κάθε τομέα´ ότι η Επιτροπή υποβάλλει συγχρόνως με το ΠΠ ανάλυση των διαπιστωθεισών διαφορών μεταξύ των αρχικών προβλέψεων και των πραγματικών δαπανών κατά τα προηγούμενα οικονομικά έτη και ότι εξετάζει την κατάσταση μεσοπρόθεσμα' ότι για την κατάρτιση των δημοσιονομικών εκτιμήσεων κατά την έγκριση του προϋπολογισμού, της διορθωτικής επιστολής ή ενός διορθωτικού και συμπληρωματικού προϋπολογισμού (ΔΣΠ), η Επιτροπή χρησιμοποιεί, εν γένει, τη μέση συναλλαγματική ισοτιμία ευρώ/δολαρίου η οποία διαπιστώθηκε κατά το τελευταίο τρίμηνο' και τέλος, το νομισματικό αποθεματικό μειώνεται σε 250 εκατ. ευρώ το 2000 και καταργείται από το οικονομικό έτος 2003 και εξής.

1.2. Το προσχέδιο του προϋπολογισμού

Το προσχέδιο του προϋπολογισμού (ΠΠ) του 2000 καταρτίστηκε από την Επιτροπή και προτάθηκε στην αρμόδια για τον προϋπολογισμό αρχή στο τέλος Απριλίου 1999. Το σύνολο των προτεινόμενων πιστώσεων για το ΕΓΤΠΕ-τμήμα Εγγυήσεων ανήλθε σε 40 901 εκατ. ευρώ, ήτοι 37 314 εκατ. ευρώ για τον υποτομέα 1α και 3 587 εκατ. ευρώ για τον υποτομέα 1β. Το ΠΠ έλαβε υπόψη το ανώτατο όριο για τον υποτομέα 1α (37 352 εκατ. ευρώ με τρέχουσες τιμές) και το ανώτατο όριο για τον υποτομέα 1β (4 386 εκατ. ευρώ με τρέχουσες τιμές) που καθορίζονταν στις δημοσιονομικές προοπτικές: οι τελικές προβλέψεις αναγκών για τον υποτομέα 1α υπερέβησαν το ανώτατο όριο των 212 εκατ. ευρώ. Οι προτεινόμενες πιστώσεις μειώθηκαν συνεπώς γραμμικά κατά 250 εκατ. ευρώ και παραμένουν έτσι εντός του ανώτατου ορίου. Οι προσδιορισθείσες ανάγκες για τον υποτομέα 1β παρέμειναν επίσης εντός του ανώτατου ορίου. ´Ετσι οι προτεινόμενες πιστώσεις αντιστοιχούσαν ακριβώς στις ανάγκες.

1.3. Η διαδικασία διαβούλευσης - το σχέδιο προϋπολογισμού - η πρώτη ανάγνωση από το Ευρωπαϊκό Κοινοβούλιο

Τον Ιούλιο του 1999 το Συμβούλιο ενέκρινε το σχέδιο προϋπολογισμού. Χωρίς να μεταβάλλει τις πιστώσεις του υποτομέα 1β, μείωσε κατά 375 εκατ. ευρώ αυτές του υποτομέα 1α. Οι συνολικές πιστώσεις του ΕΓΤΠΕ-τμήμα Εγγυήσεων ανήλθαν έτσι σε 40 526 εκατ. ευρώ.

Κατά την πρώτη ανάγνωση, το Ευρωπαϊκό Κοινοβούλιο επανέφερε τις πιστώσεις του ΠΠ για τον υποτομέα 1α, εξαιρουμένων των γραμμών που αφορούν τις επιστροφές, και ενίσχυσε κατά 547 εκατ. ευρώ τις πιστώσεις για την ανάπτυξη της υπαίθρου στον υποτομέα 1β.

1.4. Η διορθωτική επιστολή αριθ. 4/2000

Τον Οκτώβριο του 1999, η Επιτροπή ενέκρινε διορθωτική επιστολή στο ΠΠ, λαμβάνοντας υπόψη, αφενός, την εξέλιξη της γεωργικής συγκυρίας και, αφετέρου, την πρόσφατη γεωργική νομοθεσία.

Η δυσμενής εξέλιξη της γεωργικής συγκυρίας τη συγκεκριμένη χρονική περίοδο διατήρησε τις προβλέψιμες ανάγκες για το σύνολο του υποτομέα 1α σε επίπεδο υψηλότερο του ανώτατου ορίου, παρά την ελαφρά μείωση κατά 67 εκατ. ευρώ των προβλέψιμων αναγκών σε σχέση με το ΠΠ.

Τα κεφάλαια για τα οποία οι ανάγκες μειώθηκαν αισθητά είναι:

- εκκαθάριση των λογαριασμών (- 300 εκατ. ευρώ) λόγω σημαντικότερων από τις προβλεπόμενες αρνητικών διορθώσεων (ποσό προς πίστωση στον προϋπολογισμό του ΕΓΤΠΕ-τμήμα Εγγυήσεων),

- βόειο κρέας (- 191 εκατ. ευρώ) λόγω μικρότερων αναγκών βάσει της δημόσιας αποθεματοποίησης και των επιστροφών κατά την εξαγωγή,

- αιγοπρόβειο κρέας (- 186 εκατ. ευρώ) λόγω της ανόδου της μέσης τιμής στην κοινοτική αγορά, και τέλος,

- ελαιόλαδο (- 159 εκατ. ευρώ) μετά τη μείωση της παραγωγής ορισμένων κρατών μελών.

Οι οικονομίες αυτές αντισταθμίστηκαν εντούτοις από αυξήσεις στα κεφάλαια:

- χοίρειο κρέας (+236 εκατ. ευρώ) λόγω της παρατεινόμενης κρίσης,

- ζάχαρη (+158 εκατ. ευρώ) λόγω υψηλότερων επιστροφών κατά την εξαγωγή μετά την πτώση των παγκόσμιων τιμών,

- αροτραίες καλλιέργειες (+115 εκατ. ευρώ) λόγω της χαμηλότερης από την πρόβλεψη τιμής αγοράς των ελαιούχων σπόρων που συνεπάγεται τη μη εφαρμογή της προβλεπόμενης μείωσης της ενίσχυσης, και τέλος

- γάλα και γαλακτοκομικά προϊόντα (+102 εκατ. ευρώ), λόγω της υψηλότερης παραγωγής βουτύρου και αποκορυφωμένου γάλακτος σε σκόνη και της αύξησης ορισμένων ποσοστών επιστροφών κατά την εξαγωγή.

´Οσον αφορά τον υποτομέα 1β, οι προβλέψιμες δαπάνες αυξήθηκαν σε σχέση με το ΠΠ κατά 200 εκατ. ευρώ, επισπεύδοντας την παρουσίαση από τα κράτη μέλη και την έγκριση από την Επιτροπή νέων προγραμμάτων ανάπτυξης της υπαίθρου.

Οι συμπληρωματικές ανάγκες που προκύπτουν από την πρόσφατη γεωργική νομοθεσία ανήλθαν μόλις σε 38 εκατ. ευρώ (αφορούν αποκλειστικά τον υποτομέα 1α). Μετά την παρουσίαση του ΠΠ σχεδόν καμία αλλαγή της βασικής ρύθμισης δεν παρατηρήθηκε, εφόσον το ΠΠ είχε ήδη ενσωματώσει τον αντίκτυπο των αποφάσεων του Προγράμματος δράσης 2000. Εξάλλου, η απόφαση του Συμβουλίου σχετικά με το πακέτο τιμών 1999/2000 είχε αμελητέα δημοσιονομική επίπτωση σε σχέση με την αρχική πρόταση της Επιτροπής.

Οι τοιουτοτρόπως προσδιορισθείσες ανάγκες για το ΕΓΤΠΕ-τμήμα Εγγυήσεων κατά την έγκριση της διορθωτικής επιστολής ανήλθαν σε 41.324 εκατ. ευρώ [2]. Λαμβανομένου υπόψη του γεγονότος ότι οι ανάγκες του υποτομέα 1α υπερέβαιναν το ανώτατο όριο, οι προτεινόμενες στη διορθωτική επιστολή πιστώσεις μειώθηκαν κατά 200 εκατ. ευρώ γραμμικά στις διάφορες σχετικές γραμμές του προϋπολογισμού αφήνοντας περιθώριο σε σχέση με το αντίστοιχο υπο-όριο των 15 εκατ. ευρώ.

[2] Οι προσδιορισθείσες στη διορθωτική επιστολή ανάγκες δεν κάλυπταν την ανάγκη των 20,9 εκατ. ευρώ του κεφαλαίου Β1-50.

1.5. Ο προϋπολογισμός

Στις 16 Δεκεμβρίου 1999, η τριμερής σύσκεψη για τον προϋπολογισμό του 2000 ολοκληρώθηκε και ο προϋπολογισμός εγκρίθηκε. Τα αποτελέσματα για το ΕΓΤΠΕ-Τμήμα Εγγυήσεων ήσαν τα ακόλουθα:

Για τον υποτομέα 1α, το ποσό των πιστώσεων ανήλθε σε 36 889 εκατ. ευρώ, ήτοι κατά 463 εκατ. ευρώ κατώτερες του υπο-ορίου του Βερολίνου, λόγω συμπληρωματικής μείωσης που εφαρμόστηκε κυρίως γραμμικά στις διάφορες γραμμές από την αρμόδια για τον προϋπολογισμό αρχή.

Για τον υποτομέα 1β, οι πιστώσεις ανήλθαν σε 4.084 εκατ. ευρώ για τον τίτλο Β1-4, ήτοι κατά 297 εκατ. ευρώ ανώτερες του ποσού που ζητούσε η Επιτροπή στη διορθωτική επιστολή της. Το Κοινοβούλιο αύξησε επομένως τις πιστώσεις για τα γεωργοπεριβαλλοντικά μέτρα και, επιπλέον, δημιούργησε ένα νέο τίτλο Β1-50 «Μέτρα στήριξης της διαχείρισης των πόρων με σκοπό τη στήριξη της κοινής αλιευτικής πολιτικής», στον οποίο χορηγήθηκε ποσό ύψους 20,9 εκατ. ευρώ. Επομένως, οι πιστώσεις για τον υποτομέα 1β ανήλθαν συνολικά σε 4 104,9 εκατ. ευρώ, ήτοι κατά 281 εκατ. ευρώ κατώτερες του υπο-ορίου του Βερολίνου,

Επιπλέον, πιστώσεις ύψους 500 εκατ. ευρώ χορηγήθηκαν στο νομισματικό αποθεματικό, που χρησιμοποιείται μόνο σε περίπτωση μεταβολής της σχέσης ευρώ/δολαρίου σύμφωνα με τις διατάξεις του άρθρου 9 παράγραφος 1 του κανονισμού (ΕΚ) αριθ. 2040/2000 του Συμβουλίου σχετικά με τη δημοσιονομική πειθαρχία.

Επίσης περιλαμβάνεται ποσό ύψους 24,9 εκατ. ευρώ προσωρινών πιστώσεων εγγεγραμμένων στο κεφάλαιο Β0-40 για τα κτηνιατρικά και φυτοϋγειονομικά μέτρα, καθώς και για τα μέτρα στήριξης της διαχείρισης των αλιευτικών πόρων.

´Ετσι, το σύνολο των αρχικών δημοσιονομικών διαθεσίμων για το οικονομικό έτος 2000 ανήλθε σε 41 493,9 εκατ. ευρώ.

Λεπτομερή στοιχεία της διαδικασίας του προϋπολογισμού περιλαμβάνονται στο παράρτημα 2.

2. TΑΜΕΙΑΚΗ ΚΑΤΑΣΤΑΣΗ ΚΑΙ ΔΙΑΧΕΙΡΙΣΗ ΤΩΝ ΠΙΣΤΩΣΕΩΝ

A. Η ΔΙΑΧΕΙΡΙΣΗ ΤΩΝ ΠΙΣΤΩΣΕΩΝ

Τα δημοσιονομικά διαθέσιμα για το οικονομικό έτος 2000 αποτελούνταν από τα ακόλουθα στοιχεία:

- τις πιστώσεις του προϋπολογισμού του 2000,

- τις αυτοδικαίως μεταφερόμενες πιστώσεις από το οικονομικό έτος 1999,

- τις πιστώσεις που αφορούν τις μη αυτόματες μεταφορές από το οικονομικό έτος 1999.

2.1. Οι πιστώσεις του αρχικού προϋπολογισμού του 2000

´Οπως αναφέρεται και στο σημείο 1, ο αρχικός προϋπολογισμός για το οικονομικό έτος 2000, που εγκρίθηκε τον Δεκέμβριο του 1999, προέβλεπε αρχικές πιστώσεις ύψους 41 493,9 εκατ. ευρώ εκ των οποίων:

- τις πιστώσεις του υποτομέα «Παραδοσιακές δαπάνες του ΕΓΤΠΕ-Τμήμα Εγγυήσεων και δαπάνες για κτηνιατρικά μέτρα» (αποκαλούμενος υποτομέας 1α που καλύπτει τους τίτλους Β1-1 έως Β1-3) που ανέρχονται σε 36 889 εκατ. ευρώ,

- τις πιστώσεις του υποτομέα «Ανάπτυξη της υπαίθρου και συνοδευτικά μέτρα» (αποκαλούμενος υποτομέας 1β που καλύπτει τους τίτλους Β1-4 και Β1-5) που ανέρχονται σε 4 104,9 εκατ. ευρώ,

- τις πιστώσεις ύψους 500 εκατ. ευρώ που χορηγήθηκαν στο νομισματικό αποθεματικό και που χρησιμοποιούνται μόνο σε περίπτωση μεταβολής της σχέσης ευρώ/δολαρίου.

2.2. Οι πιστώσεις των διορθωτικών και συμπληρωματικών προϋπολογισμών (ΔΣΠ)

Στις 2 Αυγούστου 2000, η αρμόδια για τον προϋπολογισμό αρχή ενέκρινε το διορθωτικό και συμπληρωματικό προϋπολογισμό αριθ. 1/2000. Ο συγκεκριμένος ΔΣΠ δεν τροποποίησε τις αρχικές πιστώσεις αλλά επέφερε τεχνικές τροποποιήσεις στο τμήμα «Εγγυήσεις» του ΕΓΤΠΕ.

2.3. Οι μεταφορές πιστώσεων στο εσωτερικό του ΕΓΤΠΕ- τμήμα Εγγυήσεων

Το 2000 η αρμόδια για τον προϋπολογισμό αρχή ενέκρινε τρεις μεταφορές από κεφάλαιο σε κεφάλαιο:

μεταφορά αριθ. 43/00 ύψους 137 εκατ. ευρώ :

- από τα κεφάλαια Β1-15 οπωροκηπευτικά (- 87,7 εκατ. ευρώ) και Β1-20 γάλα και γαλακτοκομικά προϊόντα (- 50,0 εκατ. ευρώ),

- προς τα κεφάλαια Β1-16 προϊόντα του αμπελοοινικού τομέα (+ 36,6 εκατ. ευρώ), Β1-16 λοποί τομείς ή φυτικά προϊόντα (+ 15,0 εκατ. ευρώ) και Β1-21 βόειο κρέας (+ 50,0 εκατ. ευρώ), Β1-39 άλλα μέτρα (+ 36,0 εκατ. ευρώ),

μεταφορά αριθ. 76/00 ύψους 100 εκατ. ευρώ :

- από το κεφάλαιο B1-37 εκκαθάριση των προηγούμενων οικονομικών ετών και μειώσεις/αναστολές των προκαταβολών (- 100,0 εκατ. ευρώ),

- προς το κεφάλαιο B1-40 ανάπτυξη της υπαίθρου (+ 100,0 εκατ. ευρώ),

μεταφορά αριθ. 79/00 ύψους 544,0 εκατ. ευρώ (περιλαμβανομένης της μεταφοράς στο νομισματικό αποθεματικό, βλ. σημείο 2.4):

- από τα κεφάλαια Β1-11 ζάχαρη (- 54,4 εκατ. ευρώ), Β1-20 γάλα και γαλακτοκομικά προϊόντα (- 135 εκατ. ευρώ), Β1-22 αιγοπρόβειο κρέας (- 85 εκατ. ευρώ), και Β1-37 εκκαθάριση των προηγούμενων οικονομικών ετών και μειώσεις/αναστολές των προκαταβολών (- 270,0 εκατ. ευρώ),

- προς τα κεφάλαια Β1-10 αροτραίες καλλιέργειες (+ 31,0 εκατ. ευρώ), Β1-12 ελαιόλαδο (+21,0 εκατ. ευρώ), Β1-13 αποξηραμένες ζωοτροφές και ψυχανθή (+ 2 εκατ. ευρώ), Β1-16 προϊόντα του αμπελοοινικού τομέα (+ 35,0 εκατ. ευρώ), Β1-17 καπνός (+19,0 εκατ. ευρώ), Β1-18 λοιποί τομείς ή φυτικά προϊόντα (+ 24 εκατ. ευρώ), Β1-21 βόειο κρέας (+ 25,0 εκατ. ευρώ), Β1-25 άλλες ενέργειες για τα ζωικά προϊόντα (+ 2,0 εκατ. ευρώ), Β1-30 επιστροφές για ορισμένα εμπορεύματα που προκύπτουν από τη μεταποίηση γεωργικών προϊόντων (+ 22,0 εκατ. ευρώ), Β1-36 ενέργειες ελέγχου και πρόληψης στον τομέα του ΕΓΤΠΕ-τμήμα Εγγυήσεων (+ 19,0 εκατ. ευρώ), Β1-39 άλλα μέτρα (+ 34,0 εκατ. ευρώ), Β1-60 νομισματικό αποθεματικό (+ 310,0 εκατ. ευρώ).

2.4. Μεταφορές από ή προς το νομισματικό αποθεματικό

Η μέση ισοτιμία του δολαρίου που διαπιστώθηκε στη διάρκεια του οικονομικού έτους ήταν ανώτερη της ισοτιμίας που ελήφθη υπόψη στις υποθέσεις για τον προϋπολογισμό του 2000 επιφέροντας δημοσιονομικές οικονομίες ύψους 510 εκατ. ευρώ. Σύμφωνα με τις διατάξεις του κανονισμού αριθ. 2040/2000 σχετικά με τη δημοσιονομική πειθαρχία, το ΕΓΤΠΕ-τμήμα Εγγυήσεων επωφελείται από τις οικονομίες αυτές εν μέρει. Οι οικονομίες που υπερβαίνουν το όριο ενεργοποίησης των 200 εκατ. ευρώ αποτελούν αντικείμενο μεταφοράς προς το νομισματικό αποθεματικό και δεν μπορούν να χρησιμοποιηθούν για τη χρηματοδότηση άλλων μέτρων. ´Ετσι, ποσό ύψους 310 εκατ. ευρώ μεταφέρθηκε προς το νομισματικό αποθεματικό.

2.5. Οι διαθέσιμες πιστώσεις για το οικονομικό έτος 2000

Οι διαθέσιμες τελικά πιστώσεις για το οικείο οικονομικό έτος ανήλθαν σε 40 683,9 εκατ. ευρώ, δηλαδή 41 493,9 εκατ. ευρώ των αρχικών πιστώσεων, μειωμένων κατά 500 εκατ. του νομισματικού αποθεματικού και 310 εκατ. ευρώ που μεταφέρθηκαν προς το νομισματικό αποθεματικό.

2.6. Η χρησιμοποίηση των διαθέσιμων πιστώσεων για το οικονομικό έτος 2000

2.6.1. Πράξεις σχετικά με τον προϋπολογισμό

Ο ακόλουθος πίνακας παρέχει τη λεπτομερή κατάσταση των πράξεων σχετικά με τον προϋπολογισμό που πραγματοποιήθηκαν κατά τη διάρκεια του οικονομικού έτους 2000:

σε ευρώ

>ΘΕΣΗ ΠIΝΑΚΑ>

2.6.2. Πιστώσεις αυτοδικαίως μεταφερόμενες

Οι αυτοδικαίως μεταφερόμενες πιστώσεις αντιπροσωπεύουν τη διαφορά μεταξύ των αναλήψεων υποχρεώσεων και των καταλογισμών. Για το οικείο οικονομικό έτος, αφορούν ποσό 52,27 εκατ. ευρώ που αντιστοιχεί στις πιστώσεις που ανέλαβε η Επιτροπή για τις άμεσα εκκαθαριζόμενες δαπάνες των οποίων η πληρωμή δεν είχε πραγματοποιηθεί στο τέλος του οικονομικού έτους.

2.6.3. Πιστώσεις μη αυτομάτως μεταφερόμενες

Η αρμόδια για τον προϋπολογισμό αρχή δεν έλαβε καμία απόφαση μη αυτόματης μεταφοράς πιστώσεων του 2000 προς το οικονομικό έτος 2001.

2.7. Οι αυτοδικαίως μεταφερόμενες πιστώσεις από το οικονομικό έτος 1999

Ο ακόλουθος πίνακας δείχνει, συνολικά, τη χρησιμοποίηση των εν λόγω μεταφερόμενων δαπανών κατά τη διάρκεια του οικονομικού έτους 2000

σε ευρώ

>ΘΕΣΗ ΠIΝΑΚΑ>

2.8. Οι πιστώσεις που αφορούν τις μη αυτόματες μεταφορές από το οικονομικό έτος 1999

Η αρμόδια για τον προϋπολογισμό αρχή ενέκρινε τη μη αυτόματη μεταφορά πιστώσεων από το οικονομικό έτος 1999 στο οικονομικό έτος 2000 για συνολικό ποσό ύψους 33,09 εκατ. ευρώ. Πρόκειται για:

- μη χρησιμοποιηθείσες πιστώσεις ύψους 4,09 εκατ. ευρώ για το άρθρο Β1-319. Οι μη χρησιμοποιηθείσες πιστώσεις του 1999 θα διατεθούν για τη χρηματοδότηση του προγράμματος ελέγχου, την παράταση ορισμένων συμβάσεων εξωτερικών τεχνικών βοηθών και την ανάληψη των δαπανών παρακολούθησης. Δεδομένου ότι ο προϋπολογισμός του 2000 δεν προβλέπει καμία πίστωση για την επισιτιστική βοήθεια στη Ρωσία, κατέστη αναγκαίο να παραταθεί η περίοδος ισχύος των πιστώσεων που δεν χρησιμοποιήθηκαν το 1999.

- μη χρησιμοποιηθείσες πιστώσεις ύψους 29 εκατ. ευρώ για το άρθρο Β1-390. Μετά την αναπροσαρμογή των νομισματικών ισοτιμιών σε ορισμένα κράτη μέλη, το Συμβούλιο αποφάσισε τον Απρίλιο του 1997 να συγχρηματοδοτήσει σε τρεις δόσεις τις γεωργονομισματικές ενισχύσεις. Για τις ενισχύσεις αυτές, ο προϋπολογισμός του 1999 προέβλεπε για την Ιταλία πιστώσεις ύψους 130 εκατ. ευρώ. Εφόσον το συγκεκριμένο κράτος μέλος δεν πραγματοποίησε καμία πληρωμή κατά τη διάρκεια του οικονομικού έτους 1999 και ο προϋπολογισμός του 2000 προβλέπει μόνο 101 εκατ. ευρώ, ζητήθηκε ως εκ τούτου μη αυτόματη μεταφορά ύψους 29 εκατ. ευρώ προκειμένου να καλυφθούν οι συμπληρωματικές ανάγκες του οικονομικού έτους 2000. Το σύνολο των πιστώσεων αυτών αναλήφθηκαν και καταβλήθηκαν κατά τη διάρκεια του οικονομικού έτους 2000.

Οι μεταφερόμενες πιστώσεις χρησιμοποιήθηκαν ως εξής:

σε ευρώ

>ΘΕΣΗ ΠIΝΑΚΑ>

B. ΤΟ ΚΑΘΕΣΤΩΣ ΤΩΝ ΠΡΟΚΑΤΑΒΟΛΩΝ ΚΑΙ ΟΙ ΑΜΕΣΕΣ ΠΛΗΡΩΜΕΣ

2.9. Οι προκαταβολές στα κράτη μέλη

2.9.1. Το σύστημα των μηνιαίων προκαταβολών έναντι του καταλογισμού των δαπανών

Ο κανονισμός (ΕΚ) αριθ. 1258/1999 του Συμβουλίου της 17ης Μαϊου 1999 περί χρηματοδοτήσεως της κοινής γεωργικής πολιτικής [3], προβλέπει στο άρθρο 7 ότι η Επιτροπή αποφασίζει «μηνιαίες προκαταβολές έναντι του καταλογισμού των δαπανών που πραγματοποιήθηκαν από τους εγκεκριμένους οργανισμούς πληρωμής». Οι προκαταβολές καταβάλλονται στα κράτη μέλη στην αρχή του δεύτερου μήνα που έπεται εκείνου κατά τον οποίο πραγματοποιήθηκαν οι δαπάνες από τους οργανισμούς πληρωμής.

[3] ΕΕ L 160 της 26.6.1999, σ. 103

Δεν πρόκειται για προκαταβολές με την αυστηρή έννοια του όρου, αλλά μάλλον για επιστροφή δαπανών που έχουν ήδη πραγματοποιήσει τα κράτη μέλη. Η έκφραση «προκαταβολή» υπογραμμίζει τον προσωρινό χαρακτήρα αυτών των καταβολών: οι προκαταβολές εγκρίνονται βάσει μηνιαίων δηλώσεων δαπανών που διαβιβάζουν τα κράτη μέλη' οι δαπάνες αυτές λαμβάνονται οριστικά υπόψη μετά τη διενέργεια επιτόπιων ελέγχων κατά τη διάρκεια των επόμενων οικονομικών ετών (πρβλ. εκκαθάριση των λογαριασμών).

Οι πληρωμές που πραγματοποίησαν τα κράτη μέλη την περίοδο από 16.10.1999 έως 15.10.2000 υπόκεινται στο καθεστώς των προκαταβολών. Πρόκειται για το 99% των δαπανών που ανέλαβε το ΕΓΤΠΕ-τμήμα Εγγυήσεων. ´Οσον αφορά τις υπόλοιπες, η Επιτροπή ελέγχει, για περιορισμένο αριθμό μέτρων, τις πληρωμές που πραγματοποίησε απευθείας η ίδια.

2.9.2. Οι αποφάσεις προκαταβολών που ελήφθησαν για το οικονομικό έτος 2000

Για το οικονομικό έτος 2000, η Επιτροπή ενέκρινε 12 αποφάσεις μηνιαίων προκαταβολών (παράρτημα 4).

Το Δεκέμβριο του 2000, εγκρίθηκε συμπληρωματική προκαταβολή, με σκοπό την προσαρμογή των προκαταβολών που χορηγήθηκαν για το σύνολο των δαπανών που καταλογίζονται στο οικείο οικονομικό έτος.

2.9.3. Μείωση και αναστολή των προκαταβολών

a. Μείωση των προκαταβολών λόγω μη τήρησης των ανώτατων ορίων και των προθεσμιών πληρωμής

Κατ´εφαρμογή του άρθρου 13 της απόφασης 94/729/ΕΚ του Συμβουλίου της 31ης Οκτωβρίου 1994 σχετικά με τη δημοσιονομική πειθαρχία [4], οι υπηρεσίες του ΕΓΤΠΕ διαπίστωσαν ότι ορισμένα κράτη μέλη δεν τηρούν πάντα τις προθεσμίες πληρωμής που τάσσει η κοινοτική ρύθμιση για την καταβολή των ενισχύσεων στους δικαιούχους.

[4] ΕΕ L 293 της 12.11.1994, σ. 14

Οι προθεσμίες πληρωμής καθορίζονται, αφενός, για να εξασφαλίζεται η ίση μεταχείριση μεταξύ των δικαιούχων σε όλα τα κράτη μέλη και, αφετέρου, να αποφεύγεται η αναστροφή, λόγω καθυστερημένης πληρωμής, της αναμενόμενης οικονομικής επίπτωσης των ενισχύσεων. Επιπλέον, η ελευθερία πληρωμής ανάλογα με τους διοικητικούς μηχανισμούς των οργανισμών πληρωμής δεν επιτρέπει την ορθή εφαρμογή της δημοσιονομικής πειθαρχίας

Λόγω υπερβάσεων των προθεσμιών, η Επιτροπή αποφάσισε τρεις φορές, να μειώσει τις μηνιαίες προκαταβολές κατά συνολικό ποσό 15,69 εκατ. ευρώ.

β. Μειώσεις λόγω αδυναμιών που διαπιστώθηκαν στα συστήματα ελέγχου

Λόγω αδυναμιών που διαπιστώθηκαν στο σύστημα ελέγχου της Ελλάδας, η Επιτροπή προέβη σε μείωση των δαπανών κατά 75,22 εκατ. ευρώ.

γ. Μείωση των προκαταβολών λόγω μη είσπραξης της συμπληρωματικής εισφοράς γάλακτος για τις περιόδους εμπορίας 1998/99 και 1999/2000

Κατά την εξέταση των δαπανών που δηλώθηκαν για το οικονομικό έτος 2000, διαπιστώθηκε ότι τέσσερα κράτη μέλη δεν επέβαλαν το συνολικό ποσό της συμπληρωματικής εισφοράς για την περίοδο εμπορίας 1990/00 σύμφωνα με το άρθρο 5, παράγραφος 2, του κανονισμού (ΕΟΚ) αριθ. 536/93.

Η Επιτροπή αποφάσισε να μειώσει τις προκαταβολές των εν λόγω κρατών μελών κατά 280,19 εκατ. ευρώ.

Επιπλέον, μετά την ενημέρωση του ερωτηματολογίου σχετικά με τις παραχθείσες ποσότητες γάλακτος, διαπιστώθηκε ότι, για την περίοδο εμπορίας 1998/99, για ένα κράτος μέλος, οι ποσότητες που υπερέβαιναν την εθνική ποσόστωση ήσαν σημαντικότερες από αυτές που είχαν προηγουμένως κοινοποιηθεί. Δεδομένου ότι δεν υπήρξε συμπληρωματική καταβολή εκ μέρους του οικείου κράτους μέλους, οι προκαταβολές μειώθηκαν κατά 134,70 εκατ. ευρώ.

δ. Επιστροφή εισπράξεων συμπληρωματικής εισφοράς γάλακτος για τις περιόδους εμπορίας 1994/95, 1995/96 και 1996/97

Κατά την εξέταση των δαπανών που δηλώθηκαν για τα οικονομικά έτη 1995, 1996 και 1997, διαπιστώθηκε ότι τέσσερα κράτη μέλη δεν επέβαλαν το συνολικό ποσό της συμπληρωματικής εισφοράς για τις περιόδους εμπορίας 1994/96 και 1996/97 σύμφωνα με το άρθρο 5 παράγραφος 2 του κανονισμού (ΕΟΚ) αριθ. 536/93.

Η Επιτροπή, κατά τη λογιστική καταχώρηση των δαπανών για τα συγκεκριμένα οικονομικά έτη, αποφάσισε να μειώσει συνεπώς τις προκαταβολές των εν λόγω κρατών μελών.

Στη διάρκεια του οικονομικού έτους 2000, τα εν λόγω κράτη μέλη προέβησαν τελικά σε εισπράξεις βάσει των εισφορών για τις συγκεκριμένες περιόδους εμπορίας. Δεδομένου ότι τα ποσά αυτά είχαν ήδη εισπραχθεί από το ΕΓΤΠΕ μέσω των μειώσεων των προκαταβολών των προηγούμενων οικονομικών ετών που περιγράφονται ανωτέρω, οι εισφορές που δηλώθηκαν το 2000 για τις εν λόγω περιόδους εμπορίας, επιστράφηκαν στα οικεία κράτη μέλη έναντι ποσού 5,22 εκατ. ευρώ.

ε. Διορθώσεις όσον αφορά τη δημόσια αποθεματοποίηση

Στις δηλώσεις των κρατών μελών επήλθαν διορθώσεις + 19,21 εκατ. ευρώ εκ των οποίων διόρθωση ύψους 19 εκατ. ευρώ αφορούσε την Ιταλία. Η τελευταία διόρθωση επήλθε κατόπιν ασυμφωνίας μεταξύ της μηνιαίας δήλωσης των δαπανών και της δήλωσης στους πίνακες της δημόσιας αποθεματοποίησης.

στ. Διορθώσεις όσον αφορά την ανάπτυξη της υπαίθρου

Διόρθωση -8,51 εκατ. ευρώ εφαρμόστηκε στις δηλώσεις των κρατών μελών. Πρόκειται για διόρθωση -1,4 εκατ. ευρώ όσον αφορά την υπέρβαση του ανώτατου ορίου και για διόρθωση -7,1 εκατ. ευρώ όσον αφορά τη λογιστική καταχώρηση των δαπανών πριν από την τυπική ημερομηνία έγκρισης του προγράμματος ανάπτυξης.

ζ. ´Αλλες παρεμβάσεις

Πραγματοποιήθηκαν κι άλλες διορθώσεις +2,38 εκατ. ευρώ. Πρόκειται για διορθώσεις όσον αφορά τις ενισχύσεις στους απόρους - 3,4 εκατ. ευρώ, την επισιτιστική βοήθεια στη Ρωσία - 0,5 εκατ. ευρώ και διάφορες λογιστικές παραδρομές συνολικού ποσού 1,4 εκατ. ευρώ.

2.10. Οι άμεσες πληρωμές

Σε ορισμένες περιπτώσεις, η Επιτροπή πραγματοποιεί άμεσες πληρωμές στους οικονομικούς παράγοντες. Πρόκειται για πληρωμές για ορισμένα μέτρα που δεν έχουν το χαρακτήρα παραδοσιακών μέτρων της αγοράς, αλλά που αποσκοπούν στη διεύρυνση των δυνατοτήτων διάθεσης των προϊόντων, ιδίως στον τομέα του ελαιολάδου και του κλωστικού λίνου, στη χρηματοδότηση ενεργειών για την καταπολέμηση της απάτης, μέτρων για την προώθηση της ποιότητας και μέτρων έρευνας για τον καπνό.

Στο παράρτημα 5 περιλαμβάνονται λεπτομερή στοιχεία σχετικά με τις άμεσες πληρωμές.

Ας σημειωθεί ότι η χρηματοδότηση ορισμένων από αυτά τα μέτρα πραγματοποιείται με ποσά που καταλογίστηκαν επί των ενισχύσεων που καταβάλλονται σους παραγωγούς, Το παράρτημα 6 παρέχει μία συνολική εικόνα της κατάστασης των δαπανών που καταλογίστηκαν σε σχέση με τις πραγματοποιηθείσες δαπάνες.

3. ANAΛΥΣΗ ΤΗΣ ΕΚΤΕΛΕΣΗΣ ΤΟΥ ΠΡΟΫΠΟΛΟΓΙΣΜΟΥ

A. ΓENΙΚΑ

3.1. Η εκτέλεση του προϋπολογισμού

Η εκτέλεση των πιστώσεων του ΕΓΤΠΕ-τμήμα Εγγυήσεων για το οικονομικό έτος 2000 (δαπάνες των κρατών μελών από τις 16 Οκτωβρίου 1999 έως τις 15 Οκτωβρίου 2000) ανήλθε σε 40 466,7 εκατ. ευρώ, περιλαμβανομένων των δαπανών βάσει μεταφερόμενων ποσών ύψους 29,3 εκατ. ευρώ, ήτοι 98,7% των εγγεγραμμένων πιστώσεων στον τίτλο Β1 του προϋπολογισμού.

- Το σύνολο των δαπανών του υποτομέα 1α (παραδοσιακές δαπάνες του ΕΓΤΠΕ-τμήμα Εγγυήσεων και δαπάνες για κτηνιατρικά μέτρα, που καλύπτουν τους τίτλους Β1-1 έως Β1-3) ανέρχεται σε 36 261 εκατ. ευρώ, ήτοι κατά 1 091 εκατ. ευρώ κατώτερο του υπο-ορίου που καθόρισε η διοργανική συμφωνία της 6ης Μαϊου 1998, και κατά 628 εκατ. ευρώ κατώτερο των διαθέσιμων πιστώσεων.

- Το σύνολο των δαπανών του υποτομέα 1β (ανάπτυξη της υπαίθρου και συνοδευτικά μέτρα, που καλύπτει τους τίτλους Β1-4 και Β1-5) ανέρχεται σε 4 176,4 εκατ. ευρώ, ήτοι κατά 209, 6 εκατ. ευρώ κατώτερο του υπο-ορίου, και κατά 71,5 εκατ. ευρώ ανώτερο των διαθέσιμων πιστώσεων.

3.2. Ο αντίκτυπος της εξέλιξης της ισοτιμίας ευρώ/δολαρίου

Το επίπεδο των δαπανών εξαρτάται, μεταξύ άλλων παραγόντων, από την εξέλιξη του δολαρίου. Πράγματι, για σημαντικό μέρος των επιστροφών κατά την εισαγωγή γεωργικών προϊόντων, ιδίως για τα σιτηρά και τη ζάχαρη, καθώς και στην περίπτωση ορισμένων εσωτερικών ενισχύσεων όπως η ενίσχυση για το βαμβάκι, το επίπεδο των δαπανών επηρεάζεται από την ισοτιμία του δολαρίου. ´Ετσι, οι παρατηρούμενες πραγματικές ισοτιμίες του ευρώ είναι σαφώς χαμηλότερες από τη δημοσιονομική ισοτιμία. Οι μέσες καθορισθείσες τιμές του δολαρίου που παρατηρήθηκαν την περίοδο από 1.8.1999 έως 31.7.2000 (περίοδος αναφοράς για τον καθορισμό του αντίκτυπου του δολαρίου), αποκλίνουν από τη δημοσιονομική ισοτιμία (1 ευρώ=0,99 δολ), και το επίπεδο των δαπανών που πραγματοποίησαν τα κράτη μέλη είναι χαμηλότερο λόγω της εξέλιξης της ισοτιμίας του δολαρίου. Οι οικονομίες ανέρχονται σε 510 εκατ. ευρώ. Το ΕΓΤΠΕ-τμήμα Εγγυήσεων επωφελείται ωστόσο εν μέρει από αυτές τις οικονομίες. Οι οικονομίες που υπερβαίνουν το όριο ενεργοποίησης των 200 εκατ. ευρώ που καθορίζουν οι κανόνες της δημοσιονομικής πειθαρχίας αποτέλεσαν αντικείμενο, στο τέλος του οικονομικού έτους, μεταφοράς προς το νομισματικό αποθεματικό και δεν μπορούν να χρησιμοποιηθούν για τη χρηματοδότηση άλλων μέτρων.

3.3. Οι διπλές τιμές μετατροπής

Από τον αντίκτυπο των διπλών τιμών μετατροπής προκύπτουν δαπάνες σαφώς λιγότερο σημαντικές από τα προηγούμενα έτη. Η κατάργηση των πράσινων τιμών οδήγησε στην εξάλειψη της επίπτωσης της διπλής τιμής στις χώρες που συμμετέχουν στο ευρώ και συνεπώς σε σημαντικές οικονομίες. Ωστόσο, το κατ´εκτίμηση κόστος της διπλής τιμής για το ΕΓΤΠΕ-τμήμα Εγγυήσεων κατά την έγκριση της διορθωτικής επιστολής των 119 εκατ. ευρώ υπερέβη τα 106 εκατ. ευρώ και τελικά ανήλθε σε 225 εκατ. ευρώ.

3.4. Η απόφαση για τις τιμές

Κατά τη συνεδρίαση της 17ης Ιουλίου 2000, το Συμβούλιο Γεωργίας έλαβε απόφαση σχετικά με τις γεωργικές τιμές για το 2000/01. Η απόφαση αφορούσε επίσης ορισμένα άλλα μέτρα συναφή με τη γεωργία. Άλλες αποφάσεις αφορούσαν κυρίως τα ακόλουθα σημεία:

- Διατήρηση στο επίπεδο που είχε καθοριστεί για το 1999/00 των θεσμικών τιμών για τη ζάχαρη, το πρόβειο και χοίρειο κρέας, την ενίσχυση για τους μεταξοσκώληκες, τις μηνιαίες αυξήσεις για το ρύζι και το ποσό των μηνιαίων επιστροφών για την αποθεματοποίηση της ζάχαρης. Οι συγκεκριμένες τιμές και ποσά θα ισχύουν όχι μόνο για το 2000/01, αλλά και για τις επόμενες περιόδους εμπορίας.

- Μείωση των μηνιαίων αυξήσεων για τα σιτηρά κατά 7,5% από το 2001/02 (ετήσια οικονομία της τάξης των 8 εκατ. ευρώ από το 2002)' διατήρηση των ειδικών ενισχύσεων στους πορτογάλους παραγωγούς σιτηρών για το 2001/02 στα επίπεδα που είχαν καθοριστεί για το 2000/01 (κόστος 3 εκατ. ευρώ το 2002).

- Διατήρηση των πληρωμών στους παραγωγούς καρπών με κέλυφος το 2001 για τα προγράμματα που λήγουν το 2000 (κόστος 24 εκατ. ευρώ το 2001).

- Μείωση του ποσοστού της ενίσχυσης για το γάλα μαθητικού συσιτίου από 95% σε 75% της ενδεικτικής τιμής, από την 1η Ιανουαρίου 2001 (οικονομίες ύψους 11 εκατ. ευρώ το 2001 και 22 εκατ. ευρώ το 2002 και εξής).

- Μεταρρύθμιση του καθεστώτος ενισχύσεων για τον κλωστικό λίνο και την κάνναβη από το 2001/02. Διατήρηση του καθεστώτος ενισχύσεων που ισχύει το 2001/02 αλλά με μέγιστο προϋπολογισμό 88 εκατ. ευρώ για το 2001.

3.5. Οι γεωργονομισματικές αποφάσεις

Το 2000 είναι το πρώτο έτος εφαρμογής των διατάξεων του κανονισμού (ΕΚ) αριθ. 2799/98 του Συμβουλίου για το γεωργονομισματικό καθεστώς του ευρώ. Οι εν λόγω διατάξεις εφαρμόζονται κυρίως στα τέσσερα κράτη μέλη που δεν έχουν υιοθετήσει το ευρώ: Γαλλία, Γερμανία, Δανία, Σουηδία και Ηνωμένο Βασίλειο.

´Οσον αφορά τις αντισταθμίσεις σε περίπτωση μείωσης των ισοτιμιών που ισχύουν για τις διάφορες τιμές και ποσά της κοινής γεωργικής πολιτικής, το γεωργονομισματικό καθεστώς είναι σε μεγάλο βαθμό συγκρίσιμο με αυτό που ίσχυε μέχρι τις 31 Δεκεμβρίου 1998.

Τα κράτη μέλη μπορούν να χορηγούν αντισταθμίσεις σε περίπτωση σημαντικής ανατίμησης που υπερβαίνει το 2,6% και που ορίζεται ως «η κατάσταση στην οποία η μέση ετήσια ισοτιμία είναι κατώτερη του ορίου που συνίσταται στη χαμηλότερη αξία των ετήσιων μέσων τιμών μετατροπής που ίσχυαν κατά τα τρία προηγούμενα έτη και της ισοτιμίας την 1η Ιανουαρίου 1999». Αυτοί οι όροι πληρούνταν το 2000 για τη λίρα στερλίνα και τη σουηδική κορόνα. Ο κανονισμός (ΕΚ) αριθ. 654/2001 καθορίζει το μέγιστο ποσό της πρώτης δόσης της εξισωτικής ενίσχυσης. Ανέρχεται αντίστοιχα σε 224,12 και 11,12 εκατ. ευρώ. Το 50% της πραγματικά καταβληθείσας αντιστάθμισης χρηματοδοτείται από την Ευρωπαϊκή ´Ενωση. Η δεύτερη και η τρίτη δόση είναι μειωμένες τουλάχιστον κατά το 1/3 του ποσού που χορηγήθηκε βάσει της πρώτης δόσης.

Στην περίπτωση που η ισοτιμία που ισχύει για τις «άμεσες ενισχύσεις» είναι κατώτερη αυτής που ίσχυε προηγουμένως, το οικείο κράτος μέλος μπορεί να χορηγήσει εξισωτική ενίσχυση στους γεωργούς σε τρεις διαδοχικές δόσεις. Ο παρακάτω πίνακας αναγράφει τις αντισταθμίσεις που καθορίστηκαν για τις διάφορες «άμεσες ενισχύσεις».

>ΘΕΣΗ ΠIΝΑΚΑ>

B. ANAΛΥΣΗ ΤΗΣ ΧΡΗΜΑΤΟΔΟΤΗΣΗΣ ΤΩΝ ΑΓΟΡΩΝ

3.6. Πρόγραμμα δράσης 2000

3.6.1. Φυτικά προϊόντα

Οι δαπάνες σχετικά με τις μεγάλες καλλιέργειες καλύπτουν σημαντικό μερίδιο των συνολικών δαπανών του ΕΓΤΠΕ-τμήμα Εγγυήσεων. Το μερίδιο αυτό ανήλθε σε 40,8% στον προϋπολογισμό του 2000. Μετά τη μεταρρύθμιση του 1992, οι άμεσες ενισχύσεις στους παραγωγούς κυριάρχησαν στις δαπάνες του τομέα. Διαπιστώνεται ότι μετά από μία αρχική περίοδο όπου οι δαπάνες του προϋπολογισμού αυξήθηκαν μετά το 1994 με την προοδευτική εισαγωγή της μεταρρύθμισης, επιτεύχθηκε μία κατάσταση σχετικής σταθερότητας την περίοδο 1997-1999.

´Εκτοτε, οι αροτραίες καλλιέργειες αποτέλεσαν αντικείμενο ενός νέου σταδίου της διαδικασίας μεταρρύθμισης με την έγκριση της γεωργικής πτυχής του προγράμματος δράσης 2000. Η εν λόγω πτυχή θα αρχίσει να ισχύει πλήρως από το οικονομικό έτος 2001. Ωστόσο, η μη χορήγηση προκαταβολής βάσει της άμεσης ενίσχυσης για τους μεγάλους παραγωγούς ελαιούχων σπόρων ελάφρυνε το οικονομικό έτος 2000 κατά ποσό άνω του 1 δισ. ευρώ.

Με τη μεταρρύθμιση του τομέα το 1992 και τις αποφάσεις που ελήφθησαν στο πλαίσιο του προγράμματος 2000, η τιμή παρέμβασης των σιτηρών μειώθηκε σημαντικά προκειμένου να προσεγγίσει τις παγκόσμιες τιμές. Η επακόλουθη απώλεια εσόδων αντισταθμίζεται με τη χορήγηση ενίσχυσης για τις εκτάσεις. Οι ελαιούχοι σπόροι, οι πρωτεϊνούχες καλλιέργειες και οι σπόροι μη κλωστικού λίνου και, από το 2001, ο κλωστικός λίνος και η κάνναβη αποτελούν επίσης μέρος του εν λόγω συστήματος άμεσων ενισχύσεων με διαφοροποιημένο, στη διάρκεια μεταβατικής περιόδου, συντελεστή ενίσχυσης ανάλογα με τον τύπο του προϊόντος.

Η ενίσχυση λαμβάνει τέσσερις μορφές:

- ενίσχυση στους μικρούς παραγωγούς, που καταβάλλεται χωρίς υποχρέωση παύσης καλλιέργειας των γαιών,

- ενίσχυση στους επαγγελματίες παραγωγούς, που υπόκεινται στην υποχρέωση παύσης καλλιέργειας των γαιών,

- συμπληρωματική ενίσχυση στους παραγωγούς σκληρού σίτου,

- αγρανάπαυση (υποχρεωτική ή εθελοντική παύση καλλιέργειας των γαιών).

Για την περίοδο 2001/01, το ποσοστό της υποχρεωτικής παύσης καλλιέργειας ορίστηκε σε 10%, οδηγώντας σε προβλεπόμενη συγκομιδή της τάξης των 205 εκατ. τόνων.

Η μεταρρύθμιση του προγράμματος δράσης 2000 για τον τομέα των μεγάλων καλλιεργειών χαρακτηρίζεται, συνοπτικά, από τα ακόλουθα στοιχεία:

- για τα σιτηρά, η τιμή παρέμβασης μειώνεται προοδευτικά (110,25 ευρώ/τόνο για την περίοδο εμπορίας 2000/01), παράλληλα με την προοδευτική αύξηση των άμεσων ενισχύσεων για τις εκτάσεις,

- για τους ελαιούχους σπόρους, το βασικό ποσό για την καταβολή της άμεσης ενίσχυσης ανά εκτάριο θα επανέλθει προοδευτικά στο επίπεδο του αντίστοιχου για τα σιτηρά και την παύση καλλιέργειας γαιών,

- για το σκληρό σίτο, η κατ´αποκοπή πρόσθετη ενίσχυση για τις εκτάσεις θα παραμείνει αμετάβλητη,

- για τις πρωτεϊνούχες καλλιέργειες, η πληρωμή για τον τόνο απόδοσης θα μειωθεί,

- για τον ελαιούχο λίνο, η καταβολή εξισωτικού ποσού για τον τόνο απόδοσης θα μειωθεί επίσης,

- στις περιοχές όπου δεν καλλιεργείται αραβόσιτος, οι εκτάσεις για χόρτο ενσίρωσης μπορούν επίσης να επωφελούνται ενίσχυσης για τις εκτάσεις,

- η ελάχιστη τιμή για τον τόνο θα μειωθεί για το άμυλο των γεωμήλων,

- για τη Φινλανδία και ορισμένες ζώνες της Σουηδίας, συμπληρωματική κατ´αποκοπή πριμοδότηση θα καταβληθεί για τους ελαιούχους σπόρους και τα σιτηρά,

- οι πληρωμές για τις εκτάσεις καλλιέργειας λίνου και κάνναβης θα ευθυγραμμιστούν με τις αντίστοιχες για τον ελαιούχο λίνο.

3.6.2. Ζωικά προϊόντα

Ο τομέας του γάλακτος και των γαλακτοκομικών προϊόντων είναι ο τρίτος σημαντικότερος από την άποψη των δαπανών του ΕΓΤΠΕ-τμήμα Εγγυήσεων. Το μερίδιό του στις γεωργικές δαπάνες μειώθηκε ωστόσο έντονα την περιόδο 1980(42%)-2000(6,3%). Ο τομέας του γάλακτος και των γαλακτοκομικών προϊόντων είναι ένας από τους τομείς για τους οποίους το Συμβούλιο του Βερολίνου (Μάρτιος 1999) αποφάσισε κάποια μεταρρύθμιση. Πρόκειται κυρίως για μείωση των τιμών κατά 15% σε τρεις περιόδους εμπορίας που αρχίζουν το 2005, η οποία θα συνοδεύεται από εξισωτική ενίσχυση καταβλητέα άμεσα στους παραγωγούς. Ο αντίκτυπος αυτής της μεταρρύθμισης δεν είναι ακόμα σημαντικός για το οικονομικό έτος 2000.

Το 2000, οι δαπάνες για τον τομέα του βόειου κρέατος αντιπροσώπευαν το 11,35 των δαπανών του ΕΓΤΠΕ-τμήμα Εγγυήσεων. Η μεταρρύθμιση του προγράμματος δράσης 2000 αύξησε και επέβαλε ορισμένες άμεσες ενισχύσεις στο συγκεκριμένο τομέα, ως αντιστάθμιση της μείωσης των θεσμικών τιμών. Ωστόσο, η μεταρρύθμιση αυτή έχει ελάχιστες επιπτώσεις για το οικονομικό έτος 2000.

3.7. Κατανομή των δαπανών κατά κεφάλαιο

3.7.1. Φυτικά προϊόντα

Οι δαπάνες για τα φυτικά προϊόντα ανήλθαν σε 25 812 εκατ. ευρώ, ήτοι κατά 55 εκατ. ευρώ κατώτερες των πιστώσεων του προϋπολογισμού που ανέρχονταν σε 25 876 εκατ. ευρώ.

Οι αροτραίες καλλιέργειες, στο πλαίσιο των οποίων οι άμεσες ενισχύσεις για τις εκτάσεις αντιπροσωπεύουν περίπου το 90% των δαπανών, επιβαρύνουν κατά 16 663 εκατ. ευρώ τον κοινοτικό προϋπολογισμό, ήτοι υπερβαίνουν κατά 22 εκατ. ευρώ τις πιστώσεις του προϋπολογισμού. Ας σημειωθεί ότι διαπιστώθηκε σε μεγάλο βαθμό ελλιπής εκτέλεση όσον αφορά τις δαπάνες παρέμβασης υπό μορφή αποθεματοποίησης, λόγω του ότι υπήρξε συνδυασμός μικρότερων αγορών σε παρέμβαση και σημαντικότερων πωλήσεων μετά από ένα σημαντικό όγκο εξαγωγών. Αυτή η αξιοσημείωτη ελλιπής εκτέλεση αντισταθμίστηκε από σημαντικότερες πληρωμές για άμεσες ενισχύσεις για τις εκτάσεις μεγάλων παραγωγών.

Οι δαπάνες βάσει του κεφαλαίου ζάχαρη ανήλθαν σε 1 910 εκατ. ευρώ, ήτοι κατά 86 εκατ. ευρώ χαμηλότερες από τις εγγεγραμμένες στον προϋπολογισμό. Αυτή η ελλιπής εκτέλεση οφείλεται κυρίως σε μικρότερες δαπάνες για τις επιστροφές κατά την εξαγωγή.

Στον τομέα του ελαιολάδου, λόγω διαπιστωθείσας υπέρβασης ύψους 20 εκατ. ευρώ που οφείλετο κυρίως σε υψηλότερες δαπάνες για ενισχύσεις στην παραγωγή και την κατανάλωση, οι δαπάνες ανήλθαν σε 2 210 εκατ. ευρώ.

Για τις αποξηραμένες ζωοτροφές και τα ψυχανθή, οι δαπάνες ανήλθαν σε 381 εκατ. ευρώ, ήτοι ανεπαίσθητη διαφορά μόλις κατά 1 εκατ. υψηλότερες από τις εγγεγραμμένες πιστώσεις.

Στον τομέα των κλωστικών φυτών και των μεταξοσκώληκων, οι δαπάνες ήσαν χαμηλότερες κατά 33 εκατ. ευρώ, ανερχόμενες σε 991 εκατ. ευρώ, λόγω κυρίως των χαμηλότερων δαπανών για ενισχύσεις για τις εκτάσεις καλλιέργειας λίνου και κάνναβης.

Οι δαπάνες ύψους 1 551 εκατ. ευρώ που διαπιστώθηκαν στον τομέα των οπωροκηπευτικών ήσαν χαμηλότερες κατά 103 εκατ. ευρώ σε σχέση με τις εγγεγραμμένες πιστώσεις. Η διαφορά αυτή εξηγείται κυρίως από τις σημαντικά χαμηλότερες δαπάνες για το επιχειρησιακό ταμείο των οργανώσεων παραγωγών, την μπανάνα, καθώς και την αντιστάθμιση για τη μεταποίηση των εσπεριδοειδών.

Στον τομέα των προϊόντων του αμπελοοινικού τομέα, οι δαπάνες ανήλθαν σε 765 εκατ. ευρώ ήτοι υπέρβαση κατά 70 εκατ. ευρώ σε σχέση με τις εγγεγραμμένες πιστώσεις, που οφείλεται σε σημαντικότερες δαπάνες για την απόσταξη και την ενίσχυση για το μούστο.

´Οσον αφορά τον καπνό, λόγω υπέρβασης ύψους 14 εκατ. ευρώ, οι δαπάνες ανήλθαν σε 989 εκατ. ευρώ, όπου το σύνολο σχεδόν των δαπανών πραγματοποιήθηκαν για πριμοδοτήσεις.

´Οσον αφορά τους λοιπούς τομείς ή φυτικά προϊόντα, οι δαπάνες ανήλθαν σε 350 εκατ. ευρώ, ήτοι υπέρβαση ύψους 38 εκατ. ευρώ κυρίως για τους σπόρους για σπορά και το ρύζι.

3.7.2. Ζωικά προϊόντα

Οι δαπάνες για τα ζωικά προϊόντα ανήλθαν σε 9 276 εκατ. ευρώ, ήτοι κατά 245 εκατ. ευρώ κατώτερες των πιστώσεων του προϋπολογισμού ύψους 9 521 εκατ. ευρώ.

Στον τομέα των γαλακτοκομικών προϊόντων, διαπιστώθηκε κατανάλωση μειωμένη κατά 191 εκατ. ευρώ, ενώ οι δαπάνες ανήλθαν σε 2 544 εκατ. ευρώ. Πράγματι, διαπιστώθηκε οικονομία ύψους 328 εκατ. ευρώ για την παρέμβαση στο αποκορυφωμένο γάλα σε σκόνη, που απορροφήθηκε εν μέρει μεταξύ άλλων από τα λιγότερα έσοδα βάσει της χρηματοδοτικής συνεισφοράς των γαλακτοπαραγωγών.

Οι δαπάνες στον τομέα του βόειου κρέατος ανήλθαν σε 4 540 εκατ. ευρώ, δηλαδή κατά 75 εκατ. υψηλότερες από τις εγγεγραμμένες πιστώσεις, ενώ η σημαντική άνοδος των δαπανών παρέμβασης εκτός της αποθεματοποίησης αντισταθμίστηκε εν μέρει από σημαντική μείωση των δαπανών για τις επιστροφές.

´Οσον αφορά το αιγοπρόβειο κρέας, πραγματοποιήθηκε οικονομία ύψους 96 εκατ. ευρώ βάσει κυρίως των πριμοδοτήσεων για τα αιγοειδή, ενώ οι δαπάνες ανήλθαν σε 1 736 εκατ. ευρώ.

´Οσον αφορά το χοίρειο κρέας, τα αυγά και τα πουλερικά, διαπιστώθηκε οικονομία ύψους 30 εκατ. ευρώ, κυρίως στον τομέα του χοίρειου κρέατος, ενώ οι συνολικές δαπάνες ανήλθαν σε 435 εκατ. ευρώ.

´Οσον αφορά τις άλλες ενέργειες για τα ζωικά προϊόντα, οι δαπάνες ανήλθαν σε 11,7 εκατ. ευρώ, ήτοι υπέρβαση ύψους 1,7 εκατ. ευρώ βάσει της ειδικής ενίσχυσης για τη μελισσοκομία.

Οι δαπάνες που καταχωρήθηκαν βάσει του Ευρωπαϊκού Ταμείου Εγγυήσεων για την αλιεία ανήλθαν σε 9,5 εκατ. ευρώ, ήτοι οικονομία ύψους 4,5 εκατ. ευρώ.

3.7.3. Συναφή μέτρα

Οι εγγεγραμμένες στον τίτλο 3 πιστώσεις ανήλθαν σε 2 094,5 εκατ. ευρώ και οι δαπάνες ανήλθαν τελικά σε 2 135,4 εκατ. ευρώ, ήτοι υπέρβαση κατά 41 εκατ. ευρώ.

´Οσον αφορά τις επιστροφές για τα προϊόντα εκτός του παραρτήματος Ι, οι δαπάνες ανήλθαν σε 572 εκατ. ευρώ, ήτοι υπέρβαση κατά 21 εκατ. ευρώ, παρά την ευνοϊκή ισοτιμία ευρώ/δολαρίου.

´Οσον αφορά την επισιτιστική βοήθεια, διαπιστώθηκε κατανάλωση μειωμένη κατά 26 εκατ. ευρώ, λόγω κυρίως μικρότερης δαπάνης για την ενίσχυση στους απόρους, ενώ οι συνολικές δαπάνες ανήλθαν σε 309 εκατ. ευρώ.

Οι δαπάνες βάσει των προγραμμάτων υπέρ των ιδιαίτερα απομακρυσμένων περιφερειών και των νήσων του Αιγαίου Πελάγους ανήλθαν σε 227 εκατ. ευρώ, σημειώνοντας κατανάλωση μειωμένη κατά 16 εκατ. ευρώ.

Οι δαπάνες για τα κτηνιατρικά και φυτοϋγειονομικά μέτρα ανήλθαν σε 102,5 εκατ. ευρώ, ήτοι ακριβώς στο επίπεδο των εγγεγραμμένων πιστώσεων εάν δεν ληφθεί υπόψη ποσό 4 εκατ. ευρώ που μεταφέρθηκε στο αποθεματικό βάσει του κεφαλαίου Β0-40.

Αντίθετα, οι δαπάνες για τις ενέργειες ελέγχου και πρόληψης στον τομέα του ΕΓΤΠΕ-τμήμα Εγγυήσεων, υπερέβησαν κατά 18 εκατ. ευρώ τις εγγεγραμμένες πιστώσεις, ανερχόμενες σε 77 εκατ. ευρώ.

´Οσον αφορά την εκκαθάριση των προηγούμενων οικονομικών ετών και τις μειώσεις/αναστολές των προκαταβολών, οι εισπράξεις ανήλθαν σε 1 078 εκατ. ευρώ, ήτοι κατά 378 εκατ. ευρώ υψηλότερες των προβλεπόμενων λόγω σημαντικότερων από τις αρχικά προβλεπόμενες μειώσεων/αναστολών, ιδίως εξαιτίας της μη είσπραξης της συμπληρωματικής εισφοράς γάλακτος.

Οι δαπάνες για τις ενέργειες προώθησης και πληροφόρησης ανήλθαν σε 59 εκατ. ευρώ, ήτοι κατά 12 εκατ. ευρώ χαμηλότερες από τις προβλεπόμενες.

´Οσον αφορά τα άλλα μέτρα, οι δαπάνες ανήλθαν σε 933 εκατ. ευρώ, ήτοι υπέρβαση ύψους 98 εκατ. ευρώ, καταλογιστέα κατά μεγάλο μέρος στις γεωργονομισματικές ενισχύσεις.

3.8. Κατανομή των δαπανών με βάση τον οικονομικό χαρακτήρα τους

Οι δαπάνες του ΕΓΤΠΕ-τμήμα Εγγυήσεων κατανέμονται σε δύο μεγάλες κατηγορίες: τις δαπάνες που συνδέονται με τις επιστροφές, έναντι συνολικού ποσού 5 646,2 εκατ. ευρώ, και τις λεγόμενες δαπάνες «παρεμβάσεων», έναντι συνολικού ποσού 30 537, 1 εκατ. ευρώ, στις οποίες περιλαμβάνονται κυρίως οι άμεσες ενισχύσεις, η αποθεματοποίηση, οι αποσύρσεις και οι εξομοιούμενες με αυτές ενέργειες, και οι λοιπές δαπάνες παρέμβασης.

Πρέπει ακόμα να προσθέσουμε τις δαπάνες για κτηνιατρικά και φυτοϋγειονομικά μέτρα, ενέργειες πληροφόρησης και ανάπτυξης της υπαίθρου που δεν περιλαμβάνονται ούτε στις επιστροφές ούτε στις παρεμβάσεις, και που ανήλθαν σε 4 281,7 εκατ. ευρώ. Τα παραρτήματα 13 έως 15 παρουσιάζουν λεπτομερώς τις διάφορες δαπάνες με βάση τον οικονομικό χαρακτήρα τους.

3.8.1. Επιστροφές

Οι δαπάνες για τις επιστροφές ανήλθαν σε 5 646,2 εκατ. ευρώ, ήτοι, για το οικονομικό έτος 2000, 14% των συνολικών δαπανών του ΕΓΤΠΕ-τμήμα Εγγυήσεων, διατηρούμενες έτσι στο επίπεδο που διαπιστώθηκε για το προηγούμενο οικονομικό έτος.

3.8.2. ´Αμεσες ενισχύσεις

Οι δαπάνες που κατατάσσονται στις «άμεσες ενισχύσεις» ανήλθαν σε 25 529,2 εκατ. ευρώ, ήτοι 83,6% των συνολικών δαπανών παρέμβασης, που ανήλθαν σε 30 537,2 εκατ. ευρώ. Αντιπροσώπευαν το 63,1% των συνολικών δαπανών του ΕΓΤΠΕ-τμήμα Εγγυήσεων. Οι δαπάνες με την ονομασία «άμεσες ενισχύσεις» είναι οι αναφερόμενες στο παράρτημα του κανονισμού (ΕΚ) αριθ. 1259/1999 του Συμβουλίου της 17ης Μαϊου 1999 (ΕΕ L 160, σ. 113). Πρόκειται κυρίως (μερικός κατάλογος) για ενισχύσεις για τις εκτάσεις και την αγρανάπαυση για τις μεγάλες καλλιέργειες, ενισχύσεις στην παραγωγή ελαιολάδου, ενισχύσεις για τις εκτάσεις που καλλιεργούνται με λίνο, κάνναβη, ξηρά λαχανικά, ρύζι, σταφίδα, πριμοδοτήσεις για τον καπνό, τις θηλάζουσες αγελάδες, τα αρσενικά βοοειδή, τα αιγοπρόβατα, καθώς και γεωργονομισματικές ενισχύσεις.

3.8.3. Αποθεματοποίηση

Οι δαπάνες αποθεματοποίησης ανήλθαν σε 951,2 εκατ. ευρώ, ήτοι 3,1% των δαπανών παρέμβασης και 2,3% των συνολικών δαπανών του ΕΓΤΠΕ-τμήμα Εγγυήσεων. Την περίοδο από 1η Οκτωβρίου 1999 έως 30 Σεπτεμβρίου 2000, ημερομηνία κλεισίματος των λογαριασμών της δημόσιας αποθεματοποίησης, οι ποσότητες και η λογιστική αξία των προϊόντων με απόθεμα δημόσιας παρέμβασης ακολούθησαν πτωτική τάση. Η λογιστική αξία των αποθεμάτων μειώθηκε από 1 630,65 εκατ. ευρώ στο τέλος του οικονομικού έτους 1999 σε 884,94 εκατ. ευρώ στο τέλος του οικονομικού έτους 2000.

'Ετσι, τα αποθέματα σιτηρών μειώθηκαν από 14 944 589 τόνους σε 8 517 214 τόνους, ελαιολάδου από 47 997 σε 25 360 τόνους, αποκορυφωμένου γάλακτος σε σκόνη από 228 725 σε 1 007 τόνους, βόειου κρέατος από 160 924 σε 832 τόνους, και αλκοόλης από 2 108 150 σε 1 602 258 εκατόλιτρα.

Μόνο τα αποθέματα βουτύρου, ανερχόμενα από 46 120 σε 71 625 τόνους, και ρυζιού, από 502 741 σε 703 145 τόνους, αυξήθηκαν κατά τη διάρκεια του οικονομικού έτους 2000.

´Οσον αφορά την κατανομή της λογιστικής αξίας των αποθεμάτων, το μερίδιο των σιτηρών και του ρυζιού συνέχισε την ανοδική πορεία του, εφόσον αμφότερα τα προϊόντα αντιπροσωπεύουν καθαυτά το 85% της συνολικής αξίας των αποθεματοποιημένων προϊόντων. Το υπόλοιπο 15% κατανέμεται μεταξύ του ελαιολάδου (4%), των γαλακτοκομικών προϊόντων (10%) και του βόειου κρέατος και της αλκοόλης (1%).

´Οπως κάθε χρόνο από το 1988, οι υπηρεσίες της Επιτροπής προέβησαν σε μείωση της αξίας των προϊόντων που αγοράζονται σε δημόσια παρέμβαση. Η εν λόγω μείωση πραγματοποιείται σε δύο στάδια: μετά την αγορά τους, η τιμή των προϊόντων μειώνεται κατά ποσό που αντιπροσωπεύει τουλάχιστον το 70% της συνολικής προβλέψιμης απώλειας της αξίας. Στο τέλος του οικονομικού έτους, πραγματοποιείται αξιολόγηση του αποθέματος και, όπου καθίσταται αναγκαίο, επέρχεται συμπληρωματική μείωση της τιμής προκειμένου η λογιστική αξία των προϊόντων να επανέλθει στο επίπεδο της προβλέψιμης τιμής πώλησης. Για το οικονομικό έτος 2000, η μείωση κατά το χρόνο της αγοράς ανήλθε σε 478,7 εκατ. ευρώ, και η συμπληρωματική μείωση στο τέλος του οικονομικού έτους (περιλαμβανομένης της προκαταβολής βάσει του κόστους της διάθεσης ορισμένων προϊόντων απόσταξης) σε 44,8 εκατ. ευρώ.

3.8.4. Αποσύρσεις και εξομοιούμενες προς αυτές ενέργειες

Οι δαπάνες για αποσύρσεις και εξομοιούμενες προς αυτές ενέργειες ανήλθαν σε 517 εκατ. ευρώ, ήτοι 1,7% του συνολικού ποσού των παρεμβάσεων, και 1,3% των συνολικών δαπανών του ΕΓΤΠΕ-τμήμα Εγγυήσεων.

3.8.5. Άλλες παρεμβάσεις

Οι άλλες δαπάνες παρέμβασης ανήλθαν σε 3 539,8 εκατ. ευρώ, ήτοι 11,6% του συνόλου των παρεμβάσεων, και 8,7% των συνολικών δαπανών του ΕΓΤΠΕ-τμήμα Εγγυήσεων. Με την ονομασία αυτή αναφέρονται κυρίως οι δαπάνες που δεν ανήκουν στις προηγούμενες κατηγορίες, ήτοι κυρίως οι παρεμβάσεις εκτός από τα έξοδα αποθεματοποίησης για τη ζάχαρη, οι ενισχύσεις στην παραγωγή αποξηραμένων ζωοτροφών, η ενίσχυση για το βαμβάκι, τα επιχειρησιακά ταμεία των οργανώσεων παραγωγών, οι ενισχύσεις στην παραγωγή και οι χρηματικές αντισταθμίσεις υπέρ της μεταποίησης εσπεριδοειδών για τα οπωροκηπευτικά, οι ενισχύσεις για τη χρησιμοποίηση μούστου για τα προϊόντα του αμπελοοινικού τομέα, οι ενισχύσεις για τη χρησιμοποίηση αποκορυφωμένου γάλακτος σε σκόνη και τα συναφή με τις λιπαρές ύλες βουτύρου μέτρα, τα έκτακτα μέτρα στήριξης του βόειου κρέατος, οι δαπάνες βάσει επισιτιστικών προγραμμάτων και POSEI, οι διορθώσεις της εκκαθάρισης των λογαριασμών, οι μειώσεις/αναστολές των προκαταβολών και οι επιστροφές.

Γ. ΕΙΔΙΚΕΣ ΧΡΗΜΑΤΟΔΟΤΗΣΕΙΣ

Εκτός από τις χρηματοδοτήσεις της στήριξης των αγορών που περιγράφονται ανωτέρω, το ΕΓΤΠΕ αναλαμβάνει, στο τμήμα Εγγυήσεων, τις ειδικές χρηματοδοτήσεις ενεργειών χορήγησης τροφίμων στους απόρους της Κοινότητας, τις ενέργειες επισιτιστικής ασφάλειας, τα κτηνιατρικά και φυτοϋγειονομικά μέτρα, τις ενέργειες για την αλιεία και τις ενημερωτικές ενέργειες.

3.9. Χορήγηση τροφίμων προερχόμενα από τα αποθέματα παρέμβασης στους απόρους της Κοινότητας

Το χειμώνα 1986-1987, που ήταν ιδιαίτερα δριμύς, η Κοινότητα οργάνωσε ένα πρόγραμμα έκτακτης ανάγκης που προβλέπει τη δωρεάν χορήγηση και για περιορισμένη χρονική περίοδο, τροφίμων στους απόρους της Κοινότητας.

Μετά τη λήξη του εν λόγω προγράμματος έκτακτης ανάγκης, η Κοινότητα έγινε αποδέκτης πολλών εκκλήσεων σχετικά με την εφαρμογή αυτού του τύπου μέτρων σε διαρκή βάση. Η Επιτροπή υπέβαλε εν προκειμένω πρόταση στο Συμβούλιο, το οποίο την ενέκρινε με τη μορφή του κανονισμού (ΕΟΚ) αριθ. 3730/87 που καθορίζει τους γενικούς κανόνες για την παροχή τροφίμων από τα αποθέματα παρέμβασης σε ορισμένους οργανισμούς με σκοπό τη διανομή τους στα πιο άπορα άτομα της Κοινότητας [5]. Η Επιτροπή εξέδωσε κανονισμό εφαρμογής (κανονισμός (ΕΟΚ) αριθ. 3149/92 [6]), που τροποποιήθηκε τελευταία με τον κανονισμό (ΕΚ) αριθ. 267/96 [7].

[5] ΕΕ L 352 της 15.12.1987, σ. 1

[6] ΕΕ L 313 της 30.10.1992, σ.50

[7] ΕΕ L 36 της 14.2.1996, σ 2

´Εκτοτε, η Επιτροπή εγκρίνει κάθε χρόνο ένα πρόγραμμα διανομής που καθορίζει τα δημοσιονομικά μέσα και τις ποσότητες των προϊόντων που διανέμονται στα διάφορα κράτη που συμμετέχουν σε αυτή τη δράση.

Δέκα κράτη μέλη εξέφρασαν την επιθυμία να συμμετάσχουν σε αυτή τη δράση το 2000. Οι πιστώσεις διανεμήθηκαν μεταξύ τους μέσω μιας κλίμακας κατανομής που αντικατοπτρίζει τον αριθμό των απόρων σε κάθε κράτος. Ελήφθη επίσης υπόψη, κατά περίπτωση, η σε μεγάλο βαθμό μειωμένη κατανάλωση που διαπιστώθηκε κατά την προηγούμενη τριετία.

Το ετήσιο πρόγραμμα εκπονείται κατόπιν διαβούλευσης με τις φιλανθρωπικές οργανώσεις που αναπτύσσουν επιτόπια δραστηριότητα. Τη διαχείρισή του αναλαμβάνουν, σε εθνικό επίπεδο, οι διοικήσεις των συμμετεχόντων κρατών. Κάθε κράτος ορίζει έτσι τους οργανισμούς που θα εξασφαλίζουν, στο έδαφός του, τη διανομή των προϊόντων στους απόρους.

Αυτή η δράση επιτρέπει επίσης σε κάθε συμμετέχον κράτος να εφοδιάζεται με προϊόντα αποθεματοποιημένα σε άλλο κράτος μέλος όταν δεν διαθέτει αποθέματα παρέμβασης για κάποιο από τα προϊόντα που έχει αναλάβει στο πλαίσιο αυτής της δράσης.

´Οσον αφορά το πρόγραμμα 2000 (απόφαση 2000/32/ΕΚ [8]) ποσό ύψους 196 εκατ. ευρώ κατανεμήθηκε μεταξύ των κρατών μελών που συμμετέχουν στη δράση όπως περιγράφεται στους ακόλουθους πίνακες :

[8] ΕΕ L 11 της 15.1.2000, σ.51

>ΘΕΣΗ ΠIΝΑΚΑ>

Πρόγραμμα 2000 Προϊόντα προερχόμενα από αποθέματα παρέμβασης (σε τόνους)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

3.10. Επισιτιστική βοήθεια

Στο τέλος του 1999, η Επιτροπή αποφάσισε ότι το πρόγραμμα επισιτιστικής βοήθειας προς τη Ρωσία μπορεί να θεωρηθεί περατωθέν και ότι, συνεπώς, δεν θα αποσταλούν οι μη αναληφθείσες υπολειμματικές ποσότητες για κάθε προϊόν. Οι μόνες νομικές δεσμεύσεις που παρέμεναν ανοικτές το 2000 σχετικά με το πρόγραμμα επισιτιστικής βοήθειας προς τη Ρωσία, αφορούν την εξωτερική τεχνική βοήθεια σχετικά με την παρακολούθηση, το λογιστικό και το γενικότερο έλεγχο, και την αξιολόγηση της ορθής εκτέλεσης της δράσης. Δεδομένου ότι στον προϋπολογισμό του 2000 δεν προβλεπόταν καμία πίστωση για την επισιτιστική βοήθεια προς τη Ρωσία, κατέστη αναγκαίο να παραταθεί μέχρι τις 31 Δεκεμβρίου 2000 η περίοδος ισχύος των πιστώσεων του 1999 που δεν χρησιμοποιήθηκαν από την Κοινή Υπηρεσία Εξωτερικών Σχέσεων (SCR). H αρμόδια για τον προϋπολογισμό αρχή υπέβαλε αίτηση μη αυτόματης μεταφοράς πιστώσεων ύψους 4 094 000 ευρώ προκειμένου να αντιμετωπιστούν οι δαπάνες ελέγχου που απαιτούνται για την ολοκλήρωση της δράσης.

3.11. Ανάπτυξη της υπαίθρου

Το ΕΓΤΠΕ-τμήμα Εγγυήσεων συγχρηματοδοτεί (κανονισμός 1257/1999), από πιστώσεις του υποτομέα 1Β, προγράμματα ανάπτυξης της υπαίθρου που, όσον αφορά τέσσερα μέτρα (πρόωρη συνταξιοδότηση, εξισωτικές αποζημιώσεις, δασοκομία και γεωργοπεριβαλλοντικά μέτρα), καλύπτουν το σύνολο της ´Ενωσης, ενώ άλλα έξι μέτρα (επενδύσεις στις γεωργικές εκμεταλλεύσεις, εγκατάσταση νέων γεωργών, κατάρτιση, δασοκομία, μεταποίηση και εμπορία, προσαρμογή και διαφοροποίηση των αγροτικών περιοχών) εφαρμόζονται εκτός των περιοχών του στόχου αριθ. 1 (χρηματοδοτούνται από το ΕΓΤΠΕ-τμήμα Προσανατολισμού).

Ο υποτομέας 1β διέθετε, για την περίοδο 2000-2006, κονδύλιο ύψους 32 907 εκατ. ευρώ. Το κονδύλιο αυτό κατανεμήθηκε μεταξύ των κρατών μελών που έπρεπε να εκπονήσουν προγράμματα εφαρμογής της πολιτικής για την ανάπτυξη της υπαίθρου.

Παρά το γεγονός ότι το ανώτατο όριο για το 2000 που προέβλεψε το Συμβούλιο του Βερολίνου ήταν της τάξης των 4 386 εκατ, ευρώ (με τρέχουσες τιμές του 2000), το κονδύλιο που εγγράφηκε στον προϋπολογισμό από την αρμόδια για τον προϋπολογισμό αρχή ήταν 4 084 εκατ. ευρώ, ήτοι κατά 302 εκατ. ευρώ χαμηλότερο από το ανώτατο όριο των δημοσιονομικών προοπτικών, με βάση την υπόθεση ότι, εφόσον το 2000 ήταν το πρώτο έτος του προγραμματισμού, το σύνολο της δόσης για το 2000 δεν θα εκτελεστεί.

Υποβλήθηκαν 89 προγράμματα, αλλά μόνο 52 προγράμματα εγκρίθηκαν το 2000 (τα άλλα θα εγκριθούν το 2001)

Η εκτέλεση το 2000 ανήλθε σε 4 176,4 εκατ. ευρώ, ποσό που περιλαμβάνει όλες τις δηλωθείσες δαπάνες των 52 εγκεκριμένων προγραμμάτων και την προκαταβολή 12,5% μιας μέσης αυτοτέλειας των χρήσεων, καθώς και τις πληρωμές για τα παλαιά συνοδευτικά μέτρα. Η συνολική δαπάνη υπερέβη το κονδύλιο του προϋπολογισμού κατά 92,4 εκατ. ευρώ, αλλά όντας κατώτερη του ανώτατου ορίου, ενισχύθηκε με μεταφορά από τον υποτομέα 1α.

3.12. Κτηνιατρικά και φυτοϋγειονομικά μέτρα

Οι δαπάνες για τα κτηνιατρικά και φυτοϋγειονομικά μέτρα ανήλθαν σε 102,5 εκατ. ευρώ, ήτοι, αν εξαιρέσουμε το ποσό των 4 εκατ. ευρώ ως αποθεματικό του κεφαλαίου Β0-40, στο επίπεδο των πιστώσεων του προϋπολογισμού. Τη διαχείριση των δαπανών αυτών έχει αναλάβει απευθείας η Γενική Διεύθυνση Υγεία και Καταναλωτές, σύμφωνα με την απόφαση 90/424/ΕΟΚ του Συμβουλίου.

Στη διάρκεια του έτους πραγματοποιήθηκαν πολλές εσωτερικές μεταφορές εντός του κεφαλαίου Β1-33 με σκοπό την ενίσχυση της γραμμής Β1-332 (κτηνιατρικό ταμείο για επείγοντα περιστατικά) προκειμένου να αντιμετωπιστεί η επιδημία της γρίπης των πτηνών στην Ιταλία και να εξοφληθούν τα υπόλοιπα από την επιδημία της κλασικής πανώλης των χοίρων που έπληξε ορισμένα κράτη μέλη το 1997 και 1998. Η κοινοτική παρέμβαση πραγματοποιείται με συγχρηματοδότηση κατά 50% ορισμένων μέτρων (αποζημίωση των κτηνοτρόφων για τη σφαγή των ζώων τους, κόστος καθαρισμού και απολύμανσης των γεωργικών εκμεταλλεύσεων, κλπ). Συνολικά, το 2000, χρησιμοποιήθηκε ποσό ύψους 64,76 εκατ. ευρώ για το συγκεκριμένο παρεμβάσεων.

Το υπόλοιπο των πιστώσεων του κεφαλαίου χρησιμοποιήθηκε για την κάλυψη των δαπανών ορισμένων προγραμμάτων εξάλειψης ασθενειών (συγχρηματοδότηση 50%), τη χρηματοδότηση κοινοτικών εργαστηρίων αναφοράς (επιδοτήσεις 100%) και αγορές εμβολίων με σκοπό κυρίως τη διάθεση στρατηγικών αποθεμάτων εμβολίων κατά του αφθώδους πυρετού.

3.13. Αλιεία

Το κονδύλιο του προϋπολογισμού για την αλιεία ανήλθε σε 14 εκατ. ευρώ, εκ των οποίων δαπανήθηκαν 9,3 εκατ. ευρώ, ήτοι απόκλιση ύψους 4,7 εκατ. ευρώ.

Η διαπιστωθείσα μειωμένη χρησιμοποίηση του κονδυλίου αφορά σχεδόν αποκλειστικά το μηχανισμό της εξισωτικής αποζημίωσης για τον τόνο. Μία διαφορά μεταξύ δύο ισπανικών οργανώσεων παραγωγών σχετικά με την κατανομή της αποζημίωσης επιβράδυνε, αφενός, την έκδοση διορθωτικού κανονισμού για το 3ο και 4ο τρίμηνο του 1999 και, αφετέρου, την καταβολή της αποζημίωσης για τα επόμενα τρίμηνα (- 3 εκατ. ευρώ).

Παρατηρείται επίσης χαμηλό επίπεδο παρέμβασης για τις αποσύρσεις και αυτόνομες μεταφορές (- 1,5 εκατ. ευρώ) λόγω του ικανοποιητικού επιπέδου των τιμών αγοράς.

3.14. Ενημερωτικές ενέργειες

Η γραμμή Β1-382 προορίζεται για τη χρηματοδότηση ενημερωτικών ενεργειών σχετικά με την ΚΓΠ και την ανάπτυξη της υπαίθρου. Αντικαθιστώντας τη γραμμή Β2-5122, διαθέτει τη νομική βάση που παρέχει ο κανονισμός (ΕΚ) αριθ. 814/2000 του Συμβουλίου και ο κανονισμός (ΕΚ) αριθ. 1390/2000 της Επιτροπής.

Οι αιτήσεις επιχορήγησης υποβάλλονται, ιδίως από τις γεωργικές οργανώσεις, με τη μορφή προγραμμάτων δράσης ή ακόμα και μεμονωμένων ενεργειών. Οι ενέργειες αυτές εντάσσονται στο πλαίσιο των κατευθυντήριων γραμμών που ορίζονται στην πρόσκληση υποβολής προτάσεων που δημοσιεύεται σε ετήσια βάση.

Το ποσοστό χρηματοδότησης των προγραμμάτων δράσης ή μεμονωμένων ενεργειών ανέρχεται σε 50%. Εντούτοις, σε ορισμένες περιπτώσεις, ιδίως για ενέργειες που παρουσιάζουν εξαιρετικό ενδιαφέρον όσον αφορά τα κριτήρια επιλογής, και υπό ορισμένες προϋποθέσεις, το ποσοστό μπορεί να φθάσει σε 75%.

Η ρύθμιση επιτρέπει, επιπλέον, τη χρηματοδότηση ενημερωτικών ενεργειών που υλοποιούνται με πρωτοβουλία της Επιτροπής. Τέλος, από το 2001, οι δαπάνες οι συναφείς με την παροχή υπηρεσιών και μέσων για «δραστηριότητες πληροφόρησης και επικοινωνίας και σχετικά με την ΚΓΠ», θα αναλαμβάνονται από τη συγκεκριμένη γραμμή του προϋπολογισμού.

Ο προϋπολογισμός που διατέθηκε για ενημερωτικές δραστηριότητες στη διάρκεια του 2000 ήταν 4 500 000 ευρώ. Τα ενδεικτικά ποσά που προβλέπονταν για τους διάφορους τύπους δραστηριοτήτων ήσαν τα ακόλουθα :

>ΘΕΣΗ ΠIΝΑΚΑ>

Το οικονομικό έτος 2000 - μεταβατικό έτος λόγω της τρέχουσας ετήσιας δημοσίευσης της σχετικής ρύθμισης -, χρηματοδοτήθηκαν οι ακόλουθες ενημερωτικές δραστηριότητες:

>ΘΕΣΗ ΠIΝΑΚΑ>

4. ΔΡΑΣΤΗΡΙΟΤΗΤΕΣ ΕΛΕΓΧΟΥ

4.1. Το ενοποιημένο σύστημα διαχείρισης και ελέγχου (ΕΣΔΕ)

Παράλληλα με τη μεταρρύθμιση της ΚΓΠ το 1992 και την εξέλιξη προς ένα καθεστώς άμεσων πληρωμών στους γεωργούς, θεσπίστηκε το ενοποιημένο σύστημα διαχείρισης και ελέγχου (ΕΣΔΕ) προκειμένου να διατίθενται αποτελεσματικά μέσα για την αντιμετώπιση των αυξημένων κινδύνων παρατυπιών και απάτης που συνδέονται με τον συνεχώς αυξανόμενο αριθμό άμεσων πληρωμών.

Το ΕΣΔΕ συνίσταται κατά βάση σε αλφαριθμητικά συστήματα αναγνώρισης των ζώων και των αροτραίων γαιών, τα οποία επιτρέπουν την πραγματοποίηση με μέσα πληροφορικής διασταυρωμένων ελέγχων και την αποφυγή, για παράδειγμα, να αποτελέσει το ίδιο αγροτεμάχιο ή/και το ίδιο ζώο το αντικείμενο περισσότερων αιτήσεων.

Το ΕΣΔΕ προβλέπει επίσης ένα ελάχιστο ποσοστό επιτόπιων ελέγχων των αιτήσεων ενισχύσεων, που πρέπει να επιλέγονται ανάλογα με τις αναλύσεις των κινδύνων, καθώς και ένα σύστημα κυρώσεων, οι οποίες μπορούν να φθάσουν μέχρι και σε πλήρη απόρριψη μιας αίτησης.

Μεταξύ των τομέων που καλύπτει το ΕΣΔΕ είναι οι αροτραίες καλλιέργειες και οι γαίες που έχουν τεθεί σε αγρανάπαυση, οι εκτάσεις καλλιέργειας χορτονομής, το ρύζι, τα ψυχανθή, οι πριμοδοτήσεις για ζώα και ορισμένες άλλες άμεσες πληρωμές. Διάφοροι άλλοι τομεακοί κανονισμοί αναφέρονται επίσης στο ΕΣΔΕ (για παράδειγμα τα μέτρα ανάπτυξης της υπαίθρου).

Η μονάδα εκκαθάρισης των λογαριασμών Α.1.2 της ΓΔ AGRI έχει αναλάβει την επίβλεψη του ΕΣΔΕ και πραγματοποιεί αποστολές ελέγχου τόσο πριν όσο και μετά τις πληρωμές σε όλα τα κράτη μέλη.

4.2. Υπηρεσίες ελέγχου για το ελαιόλαδο

Κατ´εφαρμογή των κανονισμών (ΕΟΚ) αριθ. 2262/84 του Συμβουλίου [9] και αριθ. 27/85 της Επιτροπής [10], συστάθηκαν υπηρεσίες ελέγχου για το ελαιόλαδο στα βασικά κράτη μέλη παραγωγής: Ιταλία, Ελλάδα, Ισπανία και Πορτογαλία (βλ. σ. 53-54 της 18ης δημοσιονομικής έκθεσης για το ΕΓΤΠΕ).

[9] ΕΕ L 208 της 3.8.1984, σ.11

[10] ΕΕ L 4, 5.1.1985, σ.5

Οι τέσσερις υπηρεσίες άσκησαν τα σχετικά με τον έλεγχο καθήκοντά τους κατά την περίοδο εμπορίας 1999/2000 σύμφωνα με τις προβλέψεις που περιέχονται στα προγράμματα δραστηριότητας και στους προσωρινούς απολογισμούς που έχουν εγκριθεί από τις αρχές των κρατών μελών και την Επιτροπή

Στην Ιταλία, κατά τη διάρκεια της περιόδου εμπορίας 1999/00, η υπηρεσία έλεγξε 2 537 ελαιοτριβεία, 132 παραγωγούς, 16 ενώσεις παραγωγών και μία ένωση. Πραγματοποίησε 2 696 ελέγχους σε 919 εκμεταλλεύσεις και ελαιοτριβεία στο πλαίσιο των περιφερειακών αποδόσεων (ελαιοτριβεία+παραγωγοί). Η υπηρεσία διενήργησε επίσης 2 986 διασταυρωμένους ελέγχους, κυρίως τεκμηρίωσης, σε ελαιοτριβεία και παραγωγούς. Προτάθηκε η επιβολή προστίμων για 980 ελαιοτριβεία και η ανάκληση έγκρισης για 493 ελαιοτριβεία. Για τους συνεργαζόμενους παραγωγούς και τις επιχειρήσεις συσκευασίας, υπάρχουν αντίστοιχα 32 και 20 προτάσεις επιβολής διοικητικών κυρώσεων. Συνολικά, οι διοικητικές κυρώσεις έχουν δημοσιονομικό αντίκτυπο + 1,2 εκατ. ευρώ. Οι περισσότερες από αυτές τις υποθέσεις κοινοποιήθηκαν στη δικαστική αρχή ή/και στις άλλες αρχές ελέγχου.

Στην Ελλάδα, κατά τη διάρκεια της περιόδου εμπορίας 1999/2000, η υπηρεσία έλεγξε 1 133 ελαιοτριβεία (εκ των οποίων 218 συνοπτικοί έλεγχοι), 21 ενώσεις, 2 754 παραγωγούς και πραγματοποίησε 2 141 ελέγχους σε γεωργικές εκμεταλλεύσεις και ελαιοτριβεία στο πλαίσιο των περιφερειακών αποδόσεων (ελαιοτριβεία+παραγωγοί). Συνολικά, πραγματοποιήθηκαν 2 339 διασταυρωμένοι έλεγχοι ελαιοτριβείων-παραγωγών, 115 έλεγχοι ελαιοτριβείων-αγοραστών και 28 έλεγχοι πυρηνελαιουργείων. Η υπηρεσία πρότεινε την ανάκληση της έγκρισης για 131 ελαιοτριβεία, 5 επιστροφές επιδοτήσεων από ενώσεις, 452 διορθώσεις δηλώσεων καλλιέργειας και 2 275 αρνήσεις επιδοτήσεων σε παραγωγούς λόγω κυρίως ορισμένων κενών στην αιτιολόγηση του προορισμού των παραγόμενων ελαίων. Ο συνολικός αντίκτυπος των προτεινόμενων επιστροφών ανέρχεται σε 10,8 εκατ. ευρώ.

Στην Πορτογαλία, κατά τη διάρκεια της ίδιας περιόδου εμπορίας, η υπηρεσία έλεγξε 1 962 παραγωγούς, 799 ελαιοτριβεία και 18 ενώσεις. Πραγματοποίησε 9 178 διασταυρωμένους ελέγχους και 28 ελέγχους σε επιχειρήσεις μεταποίησης επιτραπέζιων ελιών. Μετά από αυτούς τους ελέγχους η υπηρεσία πρότεινε 226 ανακλήσεις έγκρισης για ελαιοτριβεία, 1 ανάκληση της έγκρισης για ένωση, 102 αρνήσεις επιδοτήσεων και 170 διορθώσεις ποσών για παραγωγούς. Οι προτάσεις αυτές αποτέλεσαν αντικείμενο πλήρους παρακολούθησης από το συγκεκριμένο κράτος μέλος που, εν γένει, εφαρμόζει τις προτεινόμενες κυρώσεις. Από το 1996 διαπιστώνεται εξάλλου μία κίνηση ανάκτησης όσον αφορά την εφαρμογή των κυρώσεων στους παραγωγούς.

Στην Ισπανία, κατά τη διάρκεια της περιόδου εμπορίας 1999/2000, η υπηρεσία έλεγξε 1 164 ελαιοτριβεία, 2 ενώσεις, 25 οργανώσεις παραγωγών, 633 παραγωγούς, 64 επιχειρήσεις μεταποίησης επιτραπέζιων ελιών και πραγματοποίησε 1 328 διασταυρωμένους ελέγχους ελαιοτριβείων πριν και μετά την κατεργασία. Πρότεινε την ανάκληση της έγκρισης για 31 ελαιοτριβεία, την κατάργηση της ενίσχυσης για 107 παραγωγούς και διόρθωση των καταβληθέντων ποσών για 77 ελαιοκαλλιεργητές.

Συνολικά, και με την επιφύλαξη αντίθετης ένδειξης, τα κράτη μέλη δεν παρακολούθησαν εντούτοις επαρκώς τις προτάσεις κυρώσεων που τους κοινοποίησαν οι υπηρεσίες.

4.3. Συγχρηματοδότηση για την ενίσχυση των ελέγχων

Στο πλαίσιο του κανονισμού (ΕΚ) αριθ. 723/97 του Συμβουλίου της 22ας Απριλίου 1997, η Κοινότητα συμμετέχει στις δαπάνες των κρατών μελών για την υλοποίηση νέων προγραμμάτων δράσης που προκύπτουν από νέες κοινοτικές υποχρεώσεις που ισχύουν μετά τις 15 Οκτωβρίου 1996. Τα εν λόγω προγράμματα δράσης, που ενέκρινε η Επιτροπή, πρέπει να αποσκοπούν στη βελτίωση της διάρθρωσης ή της αποτελεσματικότητας των ελέγχων των δαπανών του ΕΓΤΠΕ-τμήμα Εγγυήσεων.

Στο πλαίσιο του ίδιου κανονισμού (άρθρο 4 παρ. 3), η Επιτροπή μπορεί να αναλάβει εργασίες για τη διατήρηση και την ανάπτυξη των συστημάτων ελέγχου και της άμεσης, με τη βοήθεια μέσων πληροφορικής, επικοινωνίας μεταξύ των κρατών μελών και της ίδιας.

Κατόπιν διαβούλευσης με την επιτροπή του Ταμείου, η Επιτροπή ορίζει σε εθνικό νόμισμα, για κάθε ετήσια δόση, λαμβάνοντας υπόψη τις διαθέσιμες πιστώσεις και βάσει των προγραμμάτων που υπέβαλαν τα κράτη μέλη, το μέγιστο ποσό της κοινοτικής χρηματοδοτικής συμμετοχής. Το ποσοστό της κοινοτικής χρηματοδοτικής συμμετοχής ανέρχεται σε 50% των πληρωμών που πραγματοποίησαν τα κράτη μέλη για το οικονομικό έτος και σχετικά με τις επιλέξιμες δαπάνες. Ωστόσο, εάν το ποσό των πληρωμών σχετικά με τις επιλέξιμες δαπάνες υπερβαίνει τους διαθέσιμους δημοσιονομικούς πόρους, το ποσοστό της κοινοτικής χρηματοδοτικής συμμετοχής μειώνεται αναλογικά.

Το παρόν τέταρτο έτος εφαρμογής επιβεβαιώνει τη σημασία που αποδίδουν τα κράτη μέλη στην εφαρμογή νέων συστημάτων ελέγχου. Τα περισσότερα προγράμματα αναφέρονται ακόμα στη βάση δεδομένων για την αναγνώριση και την καταγραφή βοοειδών που απαιτεί ο κανονισμός (ΕΚ) αριθ. 820/97. Πρόκειται για τα ακόλουθα κράτη μέλη: Αυστρία, Βέλγιο, Ισπανία, Φινλανδία, Γαλλία, Ιρλανδία, Λουξεμβούργο και Πορτογαλία.

Το γερμανικό πρόγραμμα αποσκοπούσε στη θέσπιση ομοιόμορφων τεχνικών κανόνων για τον εξορθολογισμό της εφαρμογής και της διαχείρισης των μέτρων ενίσχυσης από τους οργανισμούς πληρωμής στον τομέα του ΕΓΤΠΕ-τμήμα Εγγυήσεων. Για την Ελλάδα, το πρόγραμμα συνίστατο στην πρόσληψη υπαλλήλων αρμόδιων για τους ελέγχους που προβλέπει η νέα κοινή οργάνωση της αγοράς σύμφωνα με τους κανονισμούς (ΕΚ) αριθ. 2200/96, 2201/96 και 2202/96. Το πρόγραμμα της Σουηδίας αποσκοπούσε στην κατάρτιση μητρώου χοίρων σύμφωνα με την οδηγία 97/12/ΕΚ του Συμβουλίου (σχετικά με προβλήματα υγειονομικού ελέγχου όσον αφορά ενδοκοινοτικές συναλλαγές βοοειδών και χοιροειδών). Τέλος, το πρόγραμμα του Ηνωμένου Βασιλείου αποσκοπούσε στην πραγματοποίηση τροποποιήσεων του μηχανογραφημένου συστήματος προκειμένου να τηρούνται οι νέες υποχρεώσεις που εισάγει ο κανονισμός (ΕΚ) αριθ. 1678/98.

Η Δανία και η Ιταλία δεν υπέβαλαν προγράμματα, ενώ τα δύο προγράμματα που υπέβαλαν οι Κάτω Χώρες δεν ήσαν επιλέξιμα.

Ο ακόλουθος πίνακας δείχνει, σε ευρώ, την κοινοτική χρηματοδοτική συνεισφορά για το οικονομικό έτος 2000 (σύμφωνα με την απόφαση C(2000) 493 τελικό της Επιτροπής της 24ης Φεβρουαρίου 2000 που ορίζει τα ποσά σε εθνικό νόμισμα). Το σύνολο ανέρχεται σε 16 778 415 ευρώ.

Κανονισμός (EΚ) αριθ. 723/97 - οικονομικό έτος 2000

>ΘΕΣΗ ΠIΝΑΚΑ>

5. ΕΚΚΑΘΑΡΙΣΗ ΤΩΝ ΛΟΓΑΡΙΑΣΜΩΝ

5.1. Γενικά

Στη διάρκεια του οικονομικού έτους 2000, η Επιτροπή εξέδωσε έξι αποφάσεις εκκαθάρισης των λογαριασμών, ΕΓΤΠΕ-τμήμα Εγγυήσεων. Πρόκειται κατ´αρχήν για τις αποφάσεις 2000/197/ΕΚ και 2000/448/ΕΚ που εκδόθηκαν αντίστοιχα την 1η Μαρτίου 2000 και 5 Ιουλίου 2000, για την εκκαθάριση των λογαριασμών του οικονομικού έτους 1995. Οι δύο αποφάσεις αφορούσαν δημοσιονομική διόρθωση ύψους 39,7 εκατ. ευρώ.

Στο πλαίσιο της λογιστικής εκκαθάρισης των οικονομικών ετών ΕΓΤΠΕ-τμήμα Εγγυήσεων 1998 και 1999, εκδόθηκαν οι αποφάσεις 2000/179/ΕΚ και 2000/314/ΕΚ με ημερομηνίες αντίστοιχα 14 Φεβρουαρίου 2000 και 28 Απριλίου 2000, που αφορούσαν δημοσιονομική διόρθωση ύψους 10,3 εκατ. ευρώ.

Εξάλλου, δύο άλλες αποφάσεις εκκαθάρισης των λογαριασμών εκδόθηκαν στο πλαίσιο της νέας εκκαθάρισης των λογαριασμών, δηλαδή οι αποφάσεις 2000/216/ΕΚ και 2000/446/ΕΚ, με ημερομηνίες αντίστοιχα 1η Μαρτίου 2000 και 5 Ιουλίου 2000, με συνολική δημοσιονομική διόρθωση ύψους 587,8 εκατ. ευρώ.

Οι άλλες εργασίες που πραγματοποιήθηκαν στη διάρκεια του 2000 αφορούσαν κατά κύριο λόγο τους ακόλουθους τομείς :

- τη συνέχιση της διαδικασίας εκκαθάρισης των λογαριασμών των οικονομικών ετών 1997, 1998 και 1999, συμπεριλαμβανομένης της εκπόνησης συνοπτικής έκθεσης (έγγραφο VI/17758/00),

- τη διοργάνωση συζητήσεων με όλα τα κράτη μέλη σχετικά με τα πορίσματα των αποστολών ελέγχου των σχετικών με τα οικονομικά έτη που εμπίπτουν στο άρθρο 5, παράγραφος 2 στοιχείο γ) του κανονισμού (EΟΚ) αριθ. 729/70,

- τη συμμετοχή στις εργασίες της COCOBU του Ευρωπαϊκού Κοινοβουλίου στο πλαίσιο της απαλλαγής για τον προϋπολογισμό 1998,

- τη γνώμη του Ελεγκτικού Συνεδρίου σχετικά με την απόφαση περί «εκκαθάρισης των λογαριασμών» των οικονομικών ετών 1995 (εκκαθάριση συμμόρφωσης), 1996, 1997 και 1998 (λογιστική εκκαθάριση),

- τη δήλωση βεβαίωσης του Ελεγκτικού Συνεδρίου σχετικά με τις δαπάνες του ΕΓΤΠΕ-τμήμα Εγγυήσεων του οικονομικού έτους 1999,

- την προετοιμασία και την πραγματοποίηση των αποστολών ελέγχου για την εκκαθάριση των λογαριασμών των οικονομικών ετών 1999 και 2000,

- την τροποποίηση του κανονισμού ΕΟΚ) αριθ. 3508/92 για την εγκαθίδρυση ενός ενοποιημένου συστήματος διαχείρισης και ελέγχου σε ορισμένα καθεστώτα κοινοτικών ενισχύσεων,

- την παρακολούθηση της θέσης σε λειτουργία, στα κράτη μέλη, του συστήματος γεωγραφικής πληροφόρησης (GIS) στον ελαιουργικό και τον αμπελοοινικό τομέα,

- την πραγματοποίηση αποστολών στις υποψήφιες για προσχώρηση χώρες, στο πλαίσιο του προγράμματος SAPARD και της προενταξιακής παρακολούθησης,

- την ενεργό συμμετοχή στις επερωτήσεις που διατύπωσε το ´Οργανο Συνδιαλλαγής σε σχέση με τις υποβληθείσες από τα κράτη μέλη αιτήσεις στο πλαίσιο της εκκαθάρισης των λογαριασμών των οικονομικών ετών 1995, 1996 και 1998,

- τη συμμετοχή στις εργασίες του Οργάνου Συνδιαλλαγής.

5.2. Εκκαθάριση των λογαριασμών του οικονομικού έτους 1995

Η 29η δημοσιονομική έκθεση -ΕΓΤΠΕ-τμήμα Εγγυήσεων- για το οικονομικό έτος 1999 αναπτύσσει στον τίτλο IV τους λόγους που αποτελούν τη βάση των δημοσιονομικών διορθώσεων, μετά από τις αποστολές ελέγχου που πραγματοποιήθηκαν σε όλα τα κράτη μέλη.

Οι δημοσιονομικές διορθώσεις που προκύπτουν από τις δύο αποφάσεις της 1ης Μαρτίου 2000 και 5ης Ιουλίου 2000 ανέρχονταν σε 39,7 εκατ. ευρώ.

Οι γεωργικοί τομείς που αφορούν οι δύο αποφάσεις είναι οι ακόλουθοι:

>ΘΕΣΗ ΠIΝΑΚΑ>

5.3. Εκκαθάριση των λογαριασμών στο πλαίσιο της νέας διαδικασίας εκκαθάρισης των λογαριασμών

Οι δημοσιονομικές διορθώσεις που προκύπτουν από τις δύο ad hoc αποφάσεις που εκδόθηκαν στο πλαίσιο της νέας διαδικασίας εκκαθάρισης των λογαριασμών είναι οι ακόλουθες:

σε εκατ. ευρώ

>ΘΕΣΗ ΠIΝΑΚΑ>

5.4. Λογιστική εκκαθάριση του οικονομικού έτους 1999

Εισαγωγή

Η μεταρρύθμιση της εκκαθάρισης των λογαριασμών το 1996 χώρισε τη διαδικασία εκκαθάρισης των λογαριασμών σε δύο μέρη: η πρώτη απόφαση για την εκκαθάριση των λογαριασμών αφορά την πληρότητα, την ακρίβεια και την ειλικρίνεια των ετήσιων λογαριασμών που έχουν υποβληθεί (άρθρο 5 παράγραφος 2 στοιχείο β) του κανονισμού (ΕΟΚ) αριθ. 729/70 τους Συμβουλίου)´η δεύτερη απόφαση έχει ως στόχο να αποκλείονται δαπάνες από την κοινοτική χρηματοδότηση οι οποίες δεν πραγματοποιήθηκαν σύμφωνα με τους κοινοτικούς κανόνες (άρθρο 5 παράγραφος 2 στοιχείο γ) του κανονισμού (ΕΟΚ) αριθ. 729/70 του Συμβουλίου).

Οι υπηρεσίες της Επιτροπής εξέτασαν τους ετήσιους λογαριασμούς, τα πιστοποιητικά ελέγχου και τις εκθέσεις λογιστικού ελέγχου που διαβιβάστηκαν στις 10 Φεβρουαρίου 2000 και, για ορισμένους οργανισμούς πληρωμής, πραγματοποίησαν επιτόπιες επισκέψεις. Το αντικείμενο των επισκέψεων ήταν η αξιολόγηση των εργασιών των οργανισμών πιστοποίησης, της σημασίας των επισημανθέντων προβλημάτων και των ενεργειών που ανέλαβε ο οργανισμός πληρωμής προκειμένου να αντιμετωπιστούν τα εντοπισθέντα προβλήματα. Τα εν λόγω προβλήματα δεν περιορίζονται στην ακρίβεια των λογαριασμών, αλλά άπτονται και των επιχειρησιακών συστημάτων των οργανισμών πληρωμής. Οι οργανισμοί πιστοποίησης υποχρεούνται να ελέγχουν κατά πόσον τα συστήματα αυτά είναι επαρκώς στέρεα ώστε να εξασφαλίζουν σε εύλογο βαθμό τη συμμόρφωση των δαπανών με τους κοινοτικούς κανόνες.

Απόφαση 2000/314/EΚ της 28ης Απριλίου 2000

Αποφασίστηκε η εκκαθάριση των λογαριασμών των οργανισμών πληρωμής για τους οποίους η πληρότητα, η ακρίβεια και η ειλικρίνεια επιβεβαιώνονται με βάση τις πληροφορίες που έχουν διαβιβαστεί.Οι λογαριασμοί των άλλων οργανισμών πληρωμής έχουν διαχωριστεί από τη συγκεκριμένη απόφαση και αποτελούν αντικείμενο μεταγενέστερης απόφασης. Τα αποτελέσματα της εξέτασης συνοψίζονται ως εξής:

- οι λογαριασμοί των οργανισμών πληρωμής της Καταλονίας, των Καναρίων Νήσων και FEGA (Iσπανία), της Βρέμης (Γερμανία), και ΜΜΜ (Φινλανδία) διαχωρίζονται από την απόφαση,

- οι εκθέσεις ελέγχου των οργανισμών πιστοποίησης και οι επιτόπιες επισκέψεις των υπηρεσιών της Επιτροπής δείχνουν ότι, τέσσερα έτη μετά την εισαγωγή της μεταρρύθμισης, ορισμένοι οργανισμοί πληρωμής δεν πραγματοποιούν σε όλες τις περιπτώσεις επαρκή έλεγχο ή επίβλεψη των καθηκόντων που εκτελούν άλλοι οργανισμοί εκτός του οργανισμού πληρωμής. Το στοιχείο αυτό είναι βασικό προκειμένου να εξασφαλίζεται σε εύλογο βαθμό ότι όλες οι δαπάνες που καταλογίζονται στον κοινοτικό προϋπολογισμό είναι σύμφωνες με την κοινοτική ρύθμιση. Εάν τα συστήματα των οργανισμών πληρωμής δεν παρέχουν αυτή την εξασφάλιση, τότε τα κράτη μέλη καλούνται να αποκαταστήσουν το συντομότερο τις ανεπάρκειες. Σε αντίθετη περίπτωση, εφαρμόζονται τα μέτρα που προβλέπουν οι διατάξεις για τη δημοσιονομική πειθαρχία. Επιπλέον, οι εκθέσεις των οργανισμών πιστοποίησης χρησιμεύουν για τον προσανατολισμό της εργασίας των ελεγκτών της συμμόρφωσης προς τους τομείς με τους ασθενέστερους ελέγχους.

Διορθώσεις στους λογαριασμούς

- Διορθώσεις στα δηλωθένα ποσά Μετά τις παρατηρήσεις που διατύπωσαν οι οργανισμοί πιστοποίησης ή τις έρευνες που διενήργησαν οι υπηρεσίες της Επιτροπής εγκρίθηκαν ορισμένες διορθώσεις. Το συνολικό ποσό των διορθώσεων ανέρχεται σε - 0,2 εκατ. ευρώ (Γερμανία), 1,3 εκατ. ευρώ (Ισπανία), 1,3 εκατ. ευρώ (Ελλάδα), 1,5 εκατ. ευρώ (Ιρλανδία), 2,2 εκατ. ευρώ (Ηνωμένο Βασίλειο), 0,2 εκατ. ευρώ (Κάτω Χώρες), 0,5 εκατ. ευρώ (Πορτογαλία).

- ´Αλλες διορθώσεις Ορισμένες διορθώσεις που επήλθαν στο επίπεδο της μείωσης των μηνιαίων προκαταβολών επιβεβαιώθηκαν μεταξύ άλλων για τη μη εφαρμογή του ΕΣΔΕ στην Ελλάδα και την Πορτογαλία και για τη μη εφαρμογή της συμπληρωματικής εισφοράς γάλακτος στην Ιταλία και την Ισπανία. Οι διορθώσεις αυτές ανήλθαν συνολικά σε 40,7 εκατ. ευρώ.

5.5. Προσφυγές ενώπιον του Δικαστηρίου κατά των αποφάσεων εκκαθάρισης των λογαριασμών

Aποφάσεις του Δικαστηρίου

Μετά τη σύνταξη της συνοπτικής έκθεσης AGRI/17822/2000 της 22.6.2000 για την απόφαση αριθ.5, το Δικαστήριο εξέδωσε τρεις αποφάσεις στο πλαίσιο προσφυγών που υπέβαλαν τα κράτη μέλη κατά της απόφασης εκκαθάρισης των λογαριασμών.

Το Δικαστήριο απέρριψε τις προσφυγές στις ακόλουθες υποθέσεις:

- απόφαση της 6ης Ιουλίου 2000 (υπόθεση C-45/97) για 11 από τις 13 ισπανικές επιχειρήσεις που έτυχαν ενίσχυσης για την κατανάλωση ελαιολάδου. Για τις δύο άλλες επιχειρήσεις, το Δικαστήριο ακύρωσε την απόφαση 96/701/EΚ της Επιτροπής,

- απόφαση της 13ης Ιουλίου 2000 (υπόθεση C-46/97) σχετικά με την ενίσχυση στην παραγωγή ελαιολάδου, τις πριμοδοτήσεις για την οριστική παύση καλλιέργειας αμπελοοινικών εκτάσεων, την ενίσχυση στην παραγωγή βαμβακιού, τις πριμοδοτήσεις για τα φύλλα καπνού στην Ελλάδα,

- απόφαση της 13ης Ιουλίου 2000 (υπόθεση C-243/97) σχετικά με την ενίσχυση στην παραγωγή ελαιολάδου, την υπέρβαση των προθεσμιών πληρωμής στους δικαιούχων των ενισχύσεων στην παραγωγή ελαιολάδου, την εξαγωγή ελαιολάδου από την Ελλάδα προς τις τρίτες χώρες, τις πριμοδοτήσεις για τον καπνό σε φύλλα, τις πριμοδοτήσεις γα την οριστική παύση καλλιέργειας των αμπελοοινικών εκτάσεων, τη δημόσια αποθεματοποίηση σιτηρών και τις ποσότητες σκληρού σίτου που λείπουν.

Εκκρεμείς προσφυγές

Η κατάσταση στις 16 Οκτωβρίου 2000 των εκκρεμών προσφυγών και των σχετικών ποσών παρουσιάζεται στα παραρτήματα αριθ. 18 έως 23.

6. ΟΙ ΣΧΕΣΕΙΣ ΜΕ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΕΥΡΩΠΑΪΚΟ ΕΛΕΓΚΤΙΚΟ ΣΥΝΕΔΡΙΟ

6.1. Σχέσεις με το Ευρωπαϊκό Κοινοβούλιο

Το Ευρωπαϊκό Κοινοβούλιο, ένα από τα σκέλη της αρμόδιας για τον προϋπολογισμό αρχής από κοινού με το Συμβούλιο, είναι από τους προνομιούχους συνομιλητές της Επιτροπής και, συνεπώς, των υπηρεσιών του ΕΓΤΠΕ. Αυτή η διοργανική σχέση βρίσκει το φυσικό της πλαίσιο στις κοινοβουλευτικές συνόδους όπου εξετάζονται όλα τα κοινοτικά δημοσιονομικά ζητήματα.

Το Ευρωπαϊκό Κοινοβούλιο αριθμεί τρεις κοινοβουλευτικές επιτροπές - την επιτροπή γεωργίας, την επιτροπή προϋπολογισμού και την επιτροπή δημοσιονομικού ελέγχου - που ασχολούνται, σε διαφορετικό βαθμό, με γεωργικά δημοσιονομικά ζητήματα.

Το 2000 οι υπηρεσίες του ΕΓΤΠΕ συμμετείχαν στο διάλογο που θέσπισε η Επιτροπή με το Κοινοβούλιο, ιδίως όσον αφορά τις συζητήσεις για το σχέδιο του κοινοτικού προϋπολογισμού του οικονομικού έτους 2001 στο πλαίσιο της επιτροπής προϋπολογισμών και της επιτροπής γεωργίας και ανάπτυξης της υπαίθρου. Οι κοινοβουλευτικές συζητήσεις κατέληξαν στην έγκριση, από τον Πρόεδρο του Κοινοβουλίου, του προϋπολογισμού του 2001.

6.2. Σχέσεις με το Ευρωπαϊκό Ελεγκτικό Συνέδριο

6.2.1. Η αποστολή του Ευρωπαϊκού Ελεγκτικού Συνεδρίου

Το Ελεγκτικό Συνέδριο έχει ως θεμελιώδη αποστολή να εξασφαλίζει τον έλεγχο των λογαριασμών στο εσωτερικό της Κοινότητας. Επιπλέον, σε αυτό το κοινοτικό όργανο η συνθήκη του Μάαστριχτ έχει αναθέσει ένα ιδιαίτερα σημαντικό ενισχυμένο ρόλο, εφόσον προβαίνει σε δήλωση βεβαιούσα την ακρίβεια των λογαριασμών και τη νομιμότητα και κανονικότητα των σχετικών πράξεων. Η συγκεκριμένη δήλωση είναι η πιστοποίηση ότι οι λογαριασμοί αποτελούν πιστή εικόνα του εν λόγω οικονομικού έτους. Είναι επίσης καθοριστική για τη διαδικασία απαλλαγής της αρμόδιας για τον προϋπολογισμό αρχής η οποία την χρησιμοποιεί κατά τη συζήτηση για τη χορήγηση της εν λόγω απαλλαγής.

Το Συνέδριο διενεργεί πολλαπλούς ελέγχους στο εσωτερικό της Επιτροπής προκειμένου να ασκεί τα σχετικά με τον έλεγχο καθήκοντά του. Οι υπάλληλοι του Συνεδρίου επισκέπτονται συχνά τις υπηρεσίες του ΕΓΤΠΕ προκειμένου να συγκεντρώνουν τα αναγκαία στοιχεία και πληροφορίες που του επιτρέπουν να διατυπώνει γνώμες, επιστολές για συγκεκριμένους τομείς ή ειδικές εκθέσεις. Το Συνέδριο, μετά από έρευνες, υποδεικνύει συχνά στην Επιτροπή τροποποιήσεις με σκοπό τη βελτίωση της δημοσιονομικής διαχείρισης προκειμένου να ενισχυθεί η αποτελεσματικότητα των κοινοτικών μέτρων έλέγχου.

6.2.2. Ετήσια έκθεση 1999

Το Ελεγκτικό Συνέδριο εκπονεί ετήσια έκθεση γενικού χαρακτήρα σχετικά με την οικονομική χρήση του παρελθόντος έτους όπου αναλύει, σε πολλά κεφάλαια, τη διαχείριση του κοινοτικού προϋπολογισμού. ´Ενα κεφάλαιο έχει ως αντικείμενο τις δραστηριότητες του ΕΓΤΠΕ-τμήμα Εγγυήσεων.

Πριν από την έκδοση της έκθεσης πραγματοποιούνται συνεδριάσεις μεταξύ του Ελεγκτικού Συνεδρίου και της Επιτροπής, που επιτρέπουν σε κάθε όργανο να εξετάζει επισταμένως τα επιχειρήματα και συμπεράσματα του Συνεδρίου, καθώς και τις απαντήσεις και αποσαφηνίσεις της Επιτροπής. Η έκθεση είναι το αποτέλεσμα των ελέγχων του Συνεδρίου στο εσωτερικό των κοινοτικών οργάνων, καθώς και των αποστολών ελέγχου που πραγματοποιεί στα διάφορα κράτη μέλη.

Η ετήσια έκθεση για το οικονομικό έτος 1999, που συνοδευόταν από τις απαντήσεις της Επιτροπής, περιλάμβανε ένα κεφάλαιο (κεφάλαιο 2) σχετικά με το τμήμα «εγγυήσεων» του ΕΓΤΠΕ. Οι βασικές παρατηρήσεις του Συνεδρίου και οι απαντήσεις της Επιτροπής αφορούσαν τα ακόλουθα σημεία:

- Διαχείριση του προϋπολογισμού

- DAS (δήλωση βεβαίωσης)

- Εκκαθάριση των λογαριασμών

- Παρακολούθηση των προγενέστερων εκθέσεων του Συνεδρίου:

* οίνος

* γαλακτοκομικές ποσοστώσεις

* αποκορυφωμένο γάλα σε σκόνη που χρησιμοποιείται σε ζωοτροφές

* προτιμησιακές εισαγωγές βουτύρου Νέας Ζηλανδίας και ελβετικού τυριού.

6.2.3. Ειδικές εκθέσεις του Ευρωπαϊκού Ελεγκτικού Συνεδρίου

Το 2000, το Συνέδριο εξέδωσε οκτώ ειδικές εκθέσεις, καθώς και την επιστολή του Προέδρου του για την υπόθεση «Flιchard». Οι εκθέσεις είναι οι εξής:

- Ειδική ´Εκθεση αριθ.1/00 σχετικά με την κλασική πανώλη των χοίρων,

- Ειδική ´Εκθεση αριθ. 3/00 σχετικά με τα μέτρα ενίσχυσης της απασχόλησης των νέων (ΕΓΤΠΕ- τμήμα Προσανατολισμού),

- Ειδική ´Εκθεση αριθ. 8/00 σχετικά με τα κοινοτικά μέτρα για τη διάθεση λιπαρών υλών βουτύρου,

- Επιστολή του Προέδρου του Ελεγκτικού Συνεδρίου σχετικά με την εξαγωγή βουτύρου παρέμβασης στην πρώην Σοβιετική ´Ενωση (Υπόθεση Flιchard),

- Ειδική έκθεση αριθ. 11/00 σχετικά με το καθεστώς ενισχύσεων στον τομέα του ελαιολάδου,

- Ειδική έκθεση αριθ. 14/00 σχετικά με την ΚΓΠ και το περιβάλλον ("Greening the CAP"),

- Ειδική έκθεση αριθ. 18/00 σχετικά με το πρόγραμμα εφοδιασμού της Ρωσικής Ομοσπονδίας με γεωργικά προϊόντα,

- Ειδική έκθεση αριθ. 20/00 του Συνεδρίου σχετικά με τη διαχείριση της κοινής οργάνωσης των αγορών (ΚΟΑ) στον τομέα της ζάχαρης,

- Ειδική έκθεση αριθ. 22/00 σχετικά με την αξιολόγηση της διαδικασίας εκκαθάρισης των λογαριασμών μετά τη μεταρρύθμισή της.

Μπορείτε να συμβουλευτείτε τα λεπτομερή κείμενα της ετήσιας έκθεσης και των ειδικών εκθέσεων με τις παρατηρήσεις του Ελεγκτικού Συνεδρίου και τις απαντήσεις της Επιτροπής στην ιστοσελίδα του Συνεδρίου (http://www.eca.eu.int).

7. ΕΠΙΛΟΓΗ ΤΩΝ ΒΑΣΙΚΩΝ ΚΑΝΟΝΙΣΤΙΚΏΝ ΡΥΘΜΙΣΕΩΝ ΟΣΟΝ ΑΦΟΡΑ ΤΟ ΤΜΗΜΑ «ΕΓΓΥΗΣΕΩΝ» ΤΟΥ ΕΓΤΠΕ ΚΑΙ ΤΗΝ ΠΟΡΕΙΑ ΤΟΥ - ΒΑΣΙΚΟΙ ΚΑΝΟΝΕΣ ΚΑΙ ΤΡΟΠΟΠΟΙΗΣΕΙΣ ΣΤΟ ΠΛΑΙΣΙΟ ΤΟΥ ΟΙΚΟΝΟΜΙΚΟΥ ΕΤΟΥΣ 2000

7.1. Γενικά/Σύστημα προκαταβολών

- Κανονισμός (ΕΟΚ) αριθ. 729/70 του Συμβουλίου (21 Απριλίου) περί χρηματοδοτήσεως της κοινής γεωργικής πολιτικής (ΕΕ L 94, σ. 13).

- Κανονισμός (ΕΟΚ) αριθ. 1883/78του Συμβουλίου της 2ας Αυγούστου 1978 περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα «Εγγυήσεων» (ΕΕ L 216, σ. 1).

´Οπως τροποποιήθηκε με τον κανονισμό (ΕΚ) αριθ. 1259/96 του Συμβουλίου της 25ης Ιουνίου 1996 (EE L163, σ.10).

- Κανονισμός (ΕΚ) αριθ. 296/96 της Επιτροπής της 16ης Φεβρουαρίου 1996, για τα στοιχεία που πρέπει να διαβιβάζουν τα κράτη μέλη και για τη μηνιαία ανάληψη των δαπανών που χρηματοδοτούνται στο πλαίσιο του τμήματος Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) και για την κατάργηση του κανονισμού (ΕΟΚ) αριθ. 2776/88 (ΕΕ L 39, σ. 5).

Όπως τροποποιήθηκε με τον κανονισμό (ΕΚ) αριθ. 2761/1999 της Επιτροπής της 23ης Δεκεμβρίου 1999, (ΕΕ L 331, σ.57).

- Κανονισμός (ΕΚ) αριθ. 2040/2000 του Συμβουλίου της 26ης Σεπτεμβρίου 2000 σχετικά με τη δημοσιονομική πειθαρχία (ΕΕ L 244, σ.27).

- Κανονισμός (ΕΚ) αριθ. 1257/1999 του Συμβουλίου της 17ης Μαϊου 1999 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών (ΕΕ L 160, σ.80).

- Κανονισμός (ΕΚ) αριθ. 1750/1999 της Επιτροπής της 23ης Ιουλίου 1999 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1257/1999 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) (ΕΕ L 214, σ.31).

Όπως τροποποιήθηκε με τον κανονισμό (ΕΚ) αριθ. 2075/2000 της Επιτροπής της 29ης Σεπτεμβρίου 2000, (ΕΕ L 246, σ.46).

7.2. ´Ελεγχοι

- Κανονισμός (ΕΟΚ) αριθ. 4045/89 του Συμβουλίου της 21ης Δεκεμβρίου 1989 περί των ελέγχων, εκ μέρους των κρατών μελών, των πράξεων που αποτελούν μέρος του συστήματος χρηματοδότησης από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, και για την κατάργηση της οδηγίας 77/435/ΕΟΚ (ΕΕ L 388, σ. 18).

- Κανονισμός (ΕΟΚ) αριθ. 3508/92 του Συμβουλίου της 27ης Νοεμβρίου 1992 για τη θέσπιση ενός ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων (ΕΕ L 355, σ. 1).

Όπως τροποποιήθηκε με τον κανονισμό (ΕΚ) αριθ. 1593/2000 του Συμβουλίου της 17ης Ιουλίου 2000, (ΕΕ L 127, σ. 4).

Ο κανονισμός αποσκοπεί, αφενός, να ενσωματώσει στο ΕΣΔΕ τη νέα νομοθεσία που θεσπίσηκε στο πλαίσιο των τροποποιήσεων του προγράμματος δράσης 2000, αφετέρου, να βελτιώσει περαιτέρω ορισμένα στοιχεία του ΕΣΔΕ, ιδίως την υποχρεωτική χρησιμοποίηση τεχνικών πληροφορικής στα συστήματα γεωγραφικής πληροφόρησης (SIG) για τη δημιουργία ειδικών γεωγραφικών συστημάτων αναγνώρισης (κατά γαιοτεμάχια), περιλαμβανομένης και της χρησιμοποίησης της ορθοφωτογραφίας.

- Κανονισμός (ΕΟΚ) αριθ. 3887/92 του Συμβουλίου της 31ης Δεκεμβρίου 1992, για τις λεπτομέρειες εφαρμογής του ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων (ΕΕ L 391, σ. 36)

Όπως τροποποιήθηκε με τον κανονισμό (ΕΚ) αριθ. 2721/2000 της Επιτροπής της 13ης Δεκεμβρίου 2000, (ΕΕ L 340, σ.8).

Ο βασικός στόχος των διάφορων τροποποιήσεων που επήλθαν στον εν λόγω κανονισμό ήταν να καθοριστούν ορισμένες υποχρεώσεις ελέγχου όσον αφορά ζώα και περιοχές, να εγκριθούν λεπτομερείς κανόνες που αποσκοπούν στη μεταρρύθμιση της κοινής γεωργικής πολιτικής, να καταστεί δυνατή η έγκριση εθνικών κανόνων που επιτρέπουν την ηλεκτρονική υποβολή αιτήσεων ενίσχυσης στο πλαίσιο του ενοποιημένου συστήματος και να καθοριστούν κανόνες για τη μεταφορά μιας εκμετάλλευσης.

- Κανονισμός (ΕΚ) αριθ. 820/97 του Συμβουλίου της 21 Απριλίου 1997 για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας (ΕΕ L 117, σ. 1).

7.3. Εκκαθάριση των λογαριασμών

- Κανονισμός (ΕΚ) αριθ. 1663/95 της Επιτροπής της 7ης Ιουλίου 1995 για τη θέσπιση λεπτομερειών εφαρμογής του κανονισμού (ΕΟΚ) αριθ. 729/70 του Συμβουλίου όσον αφορά τη διαδικασία για την εκκαθάριση των λογαριασμών του ΕΓΤΠΕ, τμήμα Εγγυήσεων (ΕΕ L 158, σ. 6).

Όπως τροποποιήθηκε με τον κανονισμό (ΕΚ) αριθ. 2245/1999 της Επιτροπής της 22ας Οκτωβρίου 1999, (ΕΕ L 273, σ. 5)

- Κανονισμός (ΕΚ) αριθ. 2390/1999 της Επιτροπής, της 25ης Οκτωβρίου 1999, για τη θέσπιση των λεπτομερών κανόνων εφαρμογής του κανονισμού (ΕΚ) αριθ. 1663/95 όσον αφορά τη μορφή και το περιεχόμενο των λογιστικών στοιχείων τα οποία τα κράτη μέλη πρέπει να θέτουν στη διάθεση της Επιτροπής στο πλαίσιο της εκκαθάρισης των λογαριασμών του ΕΓΤΠΕ, Τμήμα Εγγυήσεων (ΕΕ L 295, σ. 1).

Όπως τροποποιήθηκε με τον κανονισμό (ΕΚ) αριθ. 2644/2000 της Επιτροπής της 20ης Νοεμβρίου 2000, (ΕΕ L 307, σ. 1)

Η Επιτροπή εξέδωσε παράλληλα σειρά αποφάσεων για θέματα εκκαθάρισης των λογαριασμών των κρατών μελών :

- για το οικονομικό έτος 1995, τις αποφάσεις 2000/197/ΕΚ (1η Μαρτίου) και 2000/448/ΕΚ (5 Ιουλίου),

- για το οικονομικό έτος 1999, τις αποφάσεις 2000/179/ΕΚ (14 Φεβρουαρίου) και 200/314/ΕΚ (28 Απριλίου),

- βάσει του άρθρου 5 παράγραφος 2 στοιχείο γ) του κανονισμού (ΕΟΚ) αριθ. 729/70, την απόφαση 2000/216/ΕΚ (1η Μαρτίου),

- βάσει του άρθρου 5 παράγραφος 2 στοιχείο γ) του κανονισμού (ΕΟΚ) αριθ. 729/70, την απόφαση 2000/249/ΕΚ (5 Ιουλίου).

7.4. Δημόσια αποθεματοποίηση

α) Βασικός κανονισμός

- Κανονισμός (ΕΟΚ) αριθ. 411/88 της Επιτροπής της 12ης Φεβρουαρίου 1988 σχετικά με τη μέθοδο και το επιτόκιο που πρέπει να εφαρμοσθούν για τον υπολογισμό των εξόδων χρηματοδότησης των παρεμβάσεων που συνίστανται σε αγορές, αποθεματοποίηση και διάθεση (ΕΕ L 40, σ. 25). ´Οπως τροποποιήθηκε με τον κανονισμό (ΕΚ) αριθ. 2623/1999 της 10ης Δεκεμβρίου 1999 (ΕΕ L 318, σ.14).

- Κανονισμός (ΕΟΚ) αριθ. 1643/89 της Επιτροπής της 12ης Ιουνίου 1989 περί καθορισμού των κατ´αποκοπή ποσών που χρησιμοποιούνται στη χρηματοδότηση των υλικών εργασιών που προκύπτουν από τη δημόσια αποθεματοποίηση των γεωργικών προϊόντων (ΕΕ L 162, σ. 12).

- Κανονισμός (ΕΟΚ) αριθ. 3492/90 του Συμβουλίου της 27ης Νοεμβρίου 1990 για τον καθορισμό των στοιχείων που λαμβάνονται υπόψη στους ετήσιους λογαριασμούς για τη χρηματοδότηση των μέτρων παρεμβάσεως με τη μορφή δημόσιας αποθεματοποίησης από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων (ΕΕ L 337, σ. 3).

- Κανονισμός (ΕΟΚ) αριθ. 3597/90 της Επιτροπής της 12ης Δεκεμβρίου 1990 σχετικά με τους κανόνες λογιστικής καταχώρησης για τα μέτρα παρέμβασης που συνεπάγεται η αγορά, η αποθεματοποίηση και η πώληση γεωργικών προϊόντων από τους οργανισμούς παρέμβασης (ΕΕ L 350, σ. 43).

- Κανονισμός (ΕΟΚ) αριθ. 147/91 της Επιτροπής της 22ας Ιανουαρίου 1991 για τον ορισμό και τον καθορισμό των ορίων ανοχής των ποσοτικών απωλειών των γεωργικών προϊόντων που αποθηκεύονται σε δημόσια παρέμβαση (ΕΕ L 17, σ. 9).

- Κανονισμός (ΕΚ) αριθ. 3149/92 της Επιτροπής της 29ης Οκτωβρίου 1992 περί λεπτομερών κανόνων για τη χορήγηση τροφίμων προερχόμενων από τα αποθέματα παρέμβασης στους απόρους της Κοινότητας (ΕΕ L 313, σ. 50).

- Κανονισμός (ΕΚ) αριθ. 2148/96 της Επιτροπής της 8ης Νοεμβρίου 1996 για τον καθορισμό των κανόνων αξιολόγησης και ελέγχου των ποσοτήτων γεωργικών προϊόντων που περιλαμβάνονται στα αποθέματα δημόσιας παρέμβασης (ΕΕ L 288, σ. 6). Όπως τροποποιήθηκε με τον κανονισμό (ΕΚ) αριθ. 808/1999 της Επιτροπής της 16ης Απριλίου 1999 (ΕΕ L 102, σ.70).

β) Μείωση τιμής αγοράς κατά τη διάρκεια του οικονομικού έτους 2000

- Κανονισμός (ΕΚ) αριθ. 1518/1999 της Επιτροπής της 12ης Ιουλίου 1999 για τον καθορισμό του ποσού της προκαταβολής επί του κόστους διάθεσης ορισμένων προϊόντων απόσταξης για το 2000 (ΕΕ L 177, σ. 7).

Με τον κανονισμό αυτό καθορίζεται, για τη λογιστική χρήση 2000, το ποσό προκαταβολής επί του κόστους διάθεσης οινοπνευμάτων προερχόμενων από αποστάξεις οίνων που αναφέρονται στα άρθρα 35 και 36 του κανονισμού (ΕΟΚ) αριθ. 822/87 λαμβάνοντας υπόψη την παρόμοια μείωση τιμής που υφίστανται όσα οινοπνεύματα προέρχονται από την απόσταξη που αναφέρεται στο άρθρο 39 του εν λόγω κανονισμού.

- Κανονισμός (ΕΚ) αριθ. 1519/1999 της Επιτροπής της 12ης Ιουλίου 1999 - που καθορίζει τους συντελεστές μείωσης που πρέπει να εφαρμόζονται κατά την αγορά γεωργικών προϊόντων στην παρέμβαση κατά το οικονομικό έτος 2000 (ΕΕ L 177, σ. 8)

Με τον κανονισμό αυτό καθορίζονται, για τη λογιστική χρήση 2000, οι συντελεστές συστηματικής μείωσης τιμής προς εφαρμογή κατά τη στιγμή αγοράς κάθε γεωργικού προϊόντος σε δημόσια παρέμβαση, καθώς και οι συντελεστές προς εφαρμογή από τους οργανισμούς παρέμβασης στις μηνιαίες τιμές αγοράς προϊόντων, ώστε οι τελευταίοι να δύνανται να διαπιστώνουν τα ποσά μείωσης της τιμής.

γ) Συμπληρωματική μείωση τιμής στο τέλος του οικονομικού έτους 2000

- Απόφαση C(2000) 2954 τελικό της 9ης Οκτωβρίου 2000 (δεν δημοσιεύεται) σχετικά με τον καθορισμό των ποσών και των λεπτομερειών εφαρμογής της μείωσης της τιμής των αποθεμάτων ορισμένων γεωργικών προϊόντων που αγοράστηκαν σε δημόσια παρέμβαση στη διάρκεια του οικονομικού έτους 2000.

- Απόφαση C(2000) 2980 τελικό της 11ης Οκτωβρίου 2000 (δεν δημοσιεύεται) σχετικά με τον καθορισμό των συνολικών προκαταβολών για το οικονομικό έτος 2000 επί του κόστους διάθεσης ορισμένων προϊόντων απόσταξης που βρίσκονται στην κατοχή των οργανισμών παρέμβασης στο τέλος του οικονομικού έτους.

Αμφότερες οι αποφάσεις καθορίζουν τα ποσά της συμπληρωματικής μείωσης τιμής στο τέλος του οικονομικού έτους 2000.

δ) Καθορισμός του ενιαίου επιτοκίου

- Κανονισμός (ΕΚ) αριθ. 52/2000 της Επιτροπής, της 10ης Ιανουαρίου 2000, για τον καθορισμό των επιτοκίων που θα εφαρμοσθούν για τον υπολογισμό των δαπανών χρηματοδοτήσεως των παρεμβάσεων που συνίστανται σε αγορά, αποθεματοποίηση και διάθεση (ΕΕ L 6, σ. 19).

Με τον κανονισμό αυτό καθορίζονται, για τη λογιστική χρήση 2000, τα επιτόκια που προβλέπονται στο άρθρο 3 και στο άρθρο 4 παράγραφος 1 του κανονισμού (ΕΟΚ) αριθ. 411/88 της Επιτροπής.

7.5. Γεωργονομισματικά μέτρα

Στο τέλος του 1998, το Συμβούλιο εξέδωσε δύο κανονισμούς με τους οποίους θεσπίζεται, από την 1η Ιανουαρίου 1999, ένα νέο γεωργονομισματικό σύστημα συμβατό με την εισαγωγή του ευρώ.

- Κανονισμός (ΕΚ) αριθ. 2799/98 της Επιτροπής της 15ης Δεκεμβρίου 1998 για τη θέσπιση του γεωργονομισματικού καθεστώτος του ευρώ (ΕΕ L 349, σ. 1).

- Κανονισμός (ΕΚ) αριθ. 2800/98 της Επιτροπής της 15ης Δεκεμβρίου 1998 σχετικά με τα μεταβατικά μέτρα για την εισαγωγή του ευρώ στην κοινή γεωργική πολιτική (ΕΕ L 349 σ. 8)

ΣΥΝΟΨΗ ΤΩΝ ΠΑΡΑΡΤΗΜΑΤΩΝ Διατίθεται στη γαλλική γλώσσα σε χαρτi από την ΓΔ AGRI και στην ιστοσελίδα της ΓΔAGRI

Γενικά

1. Ισοτιμία για το οικονομικό έτος 2000

Διαδικασία του προϋπολογισμού

2. Λεπτομερή στοιχεία της διαδικασίας του προϋπολογισμού

Tαμειακή κατάσταση και διαχείριση των πιστώσεων

3. Σύνοψη της εκτέλεσης για το οικονομικό έτος 2000

4. Προκαταβολές στα κράτη μέλη για το συγκεκριμένο οικονομικό έτος

5. ´Αμεσες πληρωμές

6. Κατάσταση των παρακρατούμενων ποσών επί των ενισχύσεων στην παραγωγή ή την κατανάλωση ελαιολάδου, καθώς η χρησιμοποίησή τους

6συν. Κατάσταση των παρακρατούμενων ποσών επί των ενισχύσεων στην παραγωγή ή την κατανάλωση κλωστικού λίνου, χυμού σταφυλιών και καπνού, καθώς και η χρησιμοποίησή τους.

Aνάλυση της εκτέλεσης του προϋπολογισμού

7. Δαπάνες που ελήφθησαν υπόψη βάσει του προϋπολογισμού του 2000

8. Δαπάνες του ΕΓΤΠΕ-τμήμα Εγγυήσεων κατά κεφάλαιο και ανά κράτος μέλος βάσει του προϋπολογισμού του 2000

9. Eξέλιξη των δαπανών του ΕΓΤΠΕ-τμήμα Εγγυήσεων κατά κεφάλαιο

10. Eξέλιξη των δαπανών του ΕΓΤΠΕ-τμήμα Εγγυήσεων ανά κράτος μέλος

11. Eξέλιξη των δαπανών του ΕΓΤΠΕ-τμήμα Εγγυήσεων κατά τομέα

12. Eξέλιξη των δαπανών του ΕΓΤΠΕ-τμήμα Εγγυήσεων κατά τομέα και σε ποσοστιαία βάση (1996-2000)

13. Eξέλιξη των δαπανών του ΕΓΤΠΕ-τμήμα Εγγυήσεων κατά τομέα με βάση τον οικονομικό χαρακτήρα των μέτρων (1996-2000)

14. Κατανομή των δαπανών του ΕΓΤΠΕ-τμήμα Εγγυήσεων κατά τομέα με βάση τον οικονομικό χαρακτήρα των μέτρων - οικονομικό έτος 2000

15. Κατανομή των δαπανών παρέμβασης κατά κεφάλαιο με βάση τον οικονομικό χαρακτήρα των μέτρων - οικονομικό έτος 2000

16. Κατανομή των δαπανών παρέμβασης υπό μορφή αποθεματοποίησης - οικονομικό έτος 2000

17. Ποσότητες και αξίες προϊόντων που βρίσκονται σε δημόσια αποθεματοποίηση στους οργανισμούς παρέμβασης.

Εκκαθάριση των λογαριασμών

18. Κατάσταση στις 16.10.2000 των εκκρεμών προσφυγών κατά της απόφασης εκκαθάρισης των λογαριασμών του1993

19. Κατάσταση στις 16.10.2000 των εκκρεμών προσφυγών κατά της απόφασης εκκαθάρισης των λογαριασμών του1994

20. Κατάσταση στις 16.10.2000 των εκκρεμών προσφυγών κατά της απόφασης εκκαθάρισης των λογαριασμών του 1995

21. Κατάσταση στις 16.10.2000 των εκκρεμών προσφυγών κατά της απόφασης εκκαθάρισης των λογαριασμών 1999/603/EΚ (3η απόφαση)

22. Κατάσταση στις 16.10.2000 των εκκρεμών προσφυγών κατά της απόφασης εκκαθάρισης των λογαριασμών 2000/216/EΚ (4η απόφαση)

23. Κατάσταση στις 16.10.2000 των εκκρεμών προσφυγών κατά της απόφασης εκκαθάρισης των λογαριασμών 2000/449/EΚ (5η απόφαση).

Το ΕΓΤΠΕ και οι χρηματοδοτικοί πόροι του - έσοδα στον τομέα της ζάχαρης

24. Εξίσωση των εξόδων αποθεματοποίησης στον κοινοτικό τομέα ζάχαρης

25. ´Εσοδα στον τομέα της ζάχαρης - οικονομικό έτος 2000

26. Σύστημα αυτοχρηματοδότησης στον τομέα της ζάχαρης - περίοδοι εμπορίας 1995/96 έως 1999/2000.